Sufritutako indarkeria ikusezin bihurtzen denekoa

E. Elizondo

Tuterako Genero Indarkeriaren Biktimentzako Arreta Integralerako Taldeak 308 emakume artatu zituen, iaz. Haietako zazpik bazuten ezintasunen bat. Nafarroako Unibertsitate Publikoak Tuterako campusean egindako jardunaldian ezagutarazi dituzte datuok. Ezintasunen bat duten emakumeen aurkako indarkeria matxistaren auzia jorratu dute ekinaldi horretan. Andreok egoera zaurgarriago batean direla erakusten dute datuek, oro har, eta jardunaldian parte hartu duten adituek ere horixe nabarmendu dute: indarkeria sufritzeko arrisku handiagoa dutela, eta, gainera, zailagoa dutela indarkeria pairatzen ari direla antzematea.

“Indarkeria matxista sufritu duten eta ezintasunen bat duten emakumeen egoera ikusezina da gizartearentzat; artatzen ditugunean, autoestimu apala izaten dute”, azaldu du Tuterako Udaleko Gizarte Zerbitzuetako zuzendari Olga Chuecak.

Tuteran mahai gainean jarritako auziak landu dituzte bertze aditu anitzek. Haietako bat da Mercedes Serrato. Ikusmenarekin lotutako ezintasun bat du; gainera, gizarte langilea da. Ezintasunen bat duten emakumeen aurkako indarkerien inguruko lan bat egin du, eta nabarmendu du “aktibismo kontu bat” dela, oraindik ere, andreon egoera ikusgarri bilakatzea. Serratok argi eta garbi erran du baliabideak egokitzeko beharra badela, ezintasunen bat duten eta indarkeria sufritu duten emakumeak artatu ahal izateko: “Gaur egun, indarkeriari buruzko arauek ez dituzte kontuan hartzen ezintasuna duten emakumeak; eta ezintasunen ingurukoek, berriz, ez dituzte aintzat hartzen emakumeen aurkako indarkeriak”

Datuen arabera, ezintasuna duten hamasei urte baino gehiagoko emakumeen %16,1ek sufritu dute indarkeria fisikoa. Datua %10ekoa da ezintasuna ez duten andreen artean. Indarkeria sexualaren kasuan, ezintasuna duten emakumeen %14,1ek pairatu du, eta ezintasuna ez dutenen %7,8k.

Ezintasuna duten emakumeek pairatzen dituzte bertzelako indarkeriak, gainera. Serrato tesia prestatzen ari da ezintasuna duten emakumeen antzutze behartuari buruz. 2010etik 2016ra, hain zuzen ere, 100 sententzia inguru plazaratu ziren ezintasuna zuten emakumeak indarrez antzutzeko.


Urrian hasiko den emakumeen lau terdiko esku pelota txapelketari buruz Iker Amarika antolatzailearekin mintzatu gara.


Baserri giroan, agur andramariei

Xixili erreta, datorren urtera arte egurtu dituzte jaiak bermeotarrek; atzokoa, baina, goi-goitik gozatzeko eguna izan zuten: goizetik gauera, jarduera ugari izan zituzten.Baserri giroan amaitzen dute urtero Andra Mari eta Santa Eufemia jaiak bermeotarrek. Hego haize boladak bai, baina tenperatura onagaz igaro zuten atzo Bermeon Santa Eufemia Eguna. Hala, asko izan ziren mahona jantzi eta goiz-goizetik Lamerara atera ziren herritarrak. Dozenaka erakusmahaitan, hainbat produktu dastatzeko eta erosteko aukera izan zuten. Beste urte batez, arrakastatsuak izan ziren talo eta txorizoa eta okela errea.Herriko txikienek, berriz, Taraska aukeratu zuten atzo. Abereen erakusketa jarri zuten bertan, eta askok goiz osoa eman zuten han; ardiak, zaldiak, idiak, behiak… ikusteko aukera egon zen.Gaztelun ere Santa Eufemia Eguna ospatzen dute, eta hainbat dira bertara hurbiltzen diren herritarrak, bai eta Bermeoko udalbatza ere. Erraldoien Konpartsaren ekitaldiaren eta hainbat dantza egin ostean, omenaldirako tartea hartu zuten. Aurten, 23 urte dituen Gaizka Aurrekoetxea Novas bermeotarra omendu dute, bera baita herriko abeltzain gazteena. Gazteluko bizilagun izandako Jesus Fernandez Erekatxo Pikio ere izan dute gogoan, eta bere alaba Naiara Fernandezek hartu du aitaren argazkiagaz egindako margolan bat.Gaztelutik mugitu barik, Euskeraz Berbetanek antolatuta, Balkoitik Balkoira bertso botaka ibili ziren Itxaso Paia, Iratxe Ibarra eta Miren Amuriza bertsolariak. Haien saioaren ostean, Lamerara jaitsi ziren herritar asko, Bermeoko txosnek antolatutako herri kirolen erakustaldiagaz gozatzera.Bestalde, eguraldi txarragatik martitzenean bertan behera geratu ziren nagusien danborrada eta suzko zezena ere atzo egin zituzten, Xixiliri azken agurra eman aurretik.22:00etan hasi zuten Goiko Plazatik doluzko ibilbidea. Baltzez jantzita bertaratu ziren herritar asko Xixiliri agur esateko. Portura iritsita, su eman eta datorren urtera arte agurtu zituzten jaiak bermeotarrek.


"Eskubideak bermatzeari begira indar handiagoa egiten du Konstituzionalak"

Sortuk politikan aritzeko eskubidea duela ebazteko aukera handiagoa ikusten du Kalparsorok Espainiako Auzitegi Konstituzionalean Gorenean baino. Inkomunikazioak arrazoi bat duela onartu arren tortura erraztu egiten duela aitortu du, eta lehentasunezkotzat jo du tratu txarren kasu "bakanak" argitzea.


Bihar inauguratuko dute 'Hegaletan' erakusketa

18:00etan zabalduko dituzte ateak. Benito Cantero eta Agustin Gurrutxaga bergararrek 50 argazki jarriko dituzte ikusgai kultura etxeko erakusketa gelan hilaren 28ra arte, 18:00etatik 20:00etara. Naturari eta mendiari buruzko erretratuak dira. Egileak, bihar, 19:30ean egongo dira erakusketa gelan.


Alavesek ezin izan du berdinketa lortu azken minutuetan

Sevillak lehen zatian egindako jokoari esker lortu du garaipena, talde arabarrak azken minutuetan berdinketa lortzeko aukera izan arren.

Alavesek ezin izan du punturik batu Sevillaren aurka. Talde andaluziarrak lehen zatian egindako jokoari esker lortu du garaipena. Halere, azken minutuetan berdinketa lortzeko aukera paregabea izan du talde arabarrak. Egia esanda, merezi izan du puntu bat urratzea, bigarren zatian behin eta berriz erasora jokatu duelako.

Lehen zatian, Sevillak argi eta garbi erakutsi du teknikoki oso talde landua dela. Alderik alde mugitu dute baloia eta bai Navas zein Reguillon barnekaldiak egin dituzte eskuin-ezker hegaletik. Talde babazorroa defentsa lanetan justu samar aritu da. Taldea zatituta zegoen eta lerroen artean ez zegoen inongo loturarik. 37. minutuan Sevillak egin du partidako gol bakarra. Izan ere, gol bikaina izan da Jordan erdilariak egin duena. Area ertzeko falta jaurtiketa baten bitartez saretara bidali du baloia. Pachecok ezin izan du ezertxo ere egin.

Bigarren zatian, Garitanok goitik behera aldatu behar zuen partidaren norabidea. Horrexegatik, aldaketak egin ditu. Oliver Burke zelairatu du Pere Ponsen ordez, eta Manu Garcia Lucas Perezen ordez. Helburua zelai erdiko jokoaren ekimena eramatea izan da. Neurri batean lortu du baina arriskurik sortu gabe. Bihotzarekin aritu dira berdinketaren bila, baina ezinean. Jokaldi eztabaidagarria ere izan da, Fernandok Aleix Vidalen oina zapaldu du baina epaileak eta bideo bidezko epaileek ez dute penaltia adierazi.

Partidaren hondarretan ekinaren ekinez dena eman dute Alaveseko jokalariek. Berdinketa nahi zuten eta hor eskuetan izan dute. Manu Garciak, 89. minutuan, aukera paregabea izan du egin duen jaurtiketan, baina kanpora joan zaio. Tomas Pinak ere aukera argia izan du 91.ean, area barruan, baina ez du asmatu.

Porrota eta ezin punturik batu. Hurrengo neurketa Athletic-en aurka San Mames Barrian datorren igandean arratsaldeko 18:30ean. Ea hiru punturik eskuratzea posiblea den! !

-

Alaves. Pacheco; Martin, Laguardia, Ely, Duarte; Aleix Vidal (70’. Borja Sainz), Pere Pons (45’. Burke), Pina, Wakaso; Lucas Perez (59’. Manu Garcia), Joselu.

Txartel horiak: 47’. Burke, 77’. Duarte, 92’. Martin, 92’. Wakaso, 92’. Laguardia.

Sevilla: Vaclik; Navas, Diego Carlos, Carriço, Reguillon; Fernando, Banega, Jordan (67.’ Guldej); Lucas Ocampos (70’ Chicharito), De Jong, Torres (78’. Mudo Vazquez)

Txartel horiak: 37’. Jordan, 58’. Carriço, 75’. Reguillon, 92’. Gudelj, 92’. Diego Carlos, 92’. Ocampos.

Golak:

0-1: 37’. Jordan

Mendizorrotzeko futbol zelaiko harmailak:

16.806 ikusle bildu dira eguerdiko ordu bietan Mendizorrotza futbol zelaian. Giro paregabea eta partidaren hasiera omenaldia eskaini zaio Gaizka Toquerori. Une hunkigarria bizi izan da harmailetan oso jokalari maitatua izan zelako. Gero une orotan taldeak beti izan ditu zaleen animoak, kantak eta txaloak. Benetan goraipatu behar dira kiroldegiko harmailetan elkartzen diren zaleak. Ea hurrengoan jokalariek garaipenarekin eskertzen duten!

Harmailetan kontu kontari

Mendizorrotzeko harmailak pixkana pixkanaka betetzen ari dira eta hona hemen esandakoak:

"Hauek dira orduak partida jokatzeko, ia-ia bazkaltzeko ordua baita. Gainera gaur mahats bilketaren jaia da Mañueta herrian, ze pena! Partida dela eta ezin izan dugu joan. Hori gutxi balitz Argentina animatzeko aukera ere galdu dugu saski baloi partida ordu berean delako. Ea Garinok, Vildozak eta Scolak irabazten duten!"

"Beno, bada, ia gutxienez garaipena lortzen dugun!"

"Horrela jokatuz gero, ez dago irabazterik. Erabat atzealdean sarturik gaude. Zelai erdiko jokalariak gaindituta daude. Hau errepasoa Sevilla ematen ari dena. A zer nolako gola sartu duen! Ikaragarria. Traza txarra hartzen diogu neurketari".

"Ea bigarren zatian aldaketak egiten dituen eta gol aukerak sortzen ditugun!"

"Ufff!! Ez dago aldaketarik. Bihotzarekin lortu egin beharko dugu berdinketa. Ez gara gauza area ingurura hurbiltzeko. Gaizki, gaizki taldea ez dabil".

"Penaltia, ez du adierazi. Garbi garbia, baina…"

"Ze pena azken minutuan Manuk izan duena! Porrota, ea San Mames Barrian garaipena lortzen dugun!"


Kukitxa ekodendako saskia eskuratuko du Egunean Behinen Baleikeren taldeko irabazleak

Uztailera bitarterako, hamar asteko denboraldia osatu du Codesyntax enpresak, eta parte-hartzaileen bost aste onenak hartuko dituzte kontuan sailkapen orokorra osatzeko. Taldeko irabazleak hainbat produktuz osatutako saskia eskuratuko du, eta gainera, parte-hartzaile guztien artean Baleikeko eta Urola Kostako Hitzako bazkidetza bana zozkatuko ditu komunikazio taldeak.

Dagoeneko bi aste pasatu dira Egunean Behinen laugarren denboraldia hasi zenetik, eta aurreko denboraldiko legez, ehunka herritar ari dira parte hartzen Baleikeren taldean. Uztailera bitarterako, hamar asteko denboraldia osatu du Codesyntax enpresak, eta parte-hartzaileen bost aste onenak hartuko dituzte kontuan sailkapen orokorra osatzeko. Baleikeren taldeko garaileak Kukitxa ekodendak osatutako saskia irabaziko du. Gainera, parte-hartzaile guztien artean Baleikeko eta Urola Kostako Hitzako bazkidetza bana ere zozkatuko ditu komunikazio taldeak.

Baleikeren taldera batzeko Egunean Behin aplikazioa deskargatu behar da Google Play edo App Store plataformatik. Aplikazioaren behealdean kokatzen den Taldeak atalean, (+) ikurra zapaldu, giltzaren gainean klik egin eta 2B224C kodea sartu behar da; erabiltzaileak gisa horretan lortuko du BALEIKE - Egunean Behin izeneko taldera batzea. Gaur-gaurkoz 774 lagun daude Baleikeren taldean.


Lankidetza eskertu zioten elkarteari

Esperanza Latinak plaka entregatu zion Danok Kideri bost igande iraun dituen sukaldaritza ikastaroa egiteko lekua uzteagatik.

Ikasle guztiei ikastaroko diploma banatu ostean, Esperanza Latina elkarteko presidentea Nicolas Correa Illarreta eta Alejandra Rebeca Muñoz ikasle nikaragoarrak, azken honek euskaraz, esker oneko hitzak izan zituzten Danok Kiderentzat eta Manolo del Valle eta Pili Peñarentzat.


Alde bakarreko burujabetza prozesu baten alde egin dute ELAk eta LABek

Aberastasuna modu orekatuan banatu eta gizarteari bizitza duina bermatzeko ahalmena izatea aldarrikatu dute. Salatu dute Eusko Jaurlaritzak jarrera «epela» duela Kataluniako prozesuarekin.


Frankismoko biktimek euren historia kontatu dute Auzitegian

Senitarteko desagertuak aurkitzeko emaitzarik gabeko hainbat saiakera eta gestio egin ostean Auzitegi Nazionalera “justizia bila” joan zirela esan dute,

Hiru lekukok deklaratu dute gaur frankismoa ikertzeko auziagatik Baltasar Garzon epailearen aurka egiten ari diren epaiketan; euren historia auzitegi batean lehen aldiz kontatzen duten frankismoko biktimak izan dira. Senitartekoak nola desagertu ziren eta haiek aurkitzeko egin dituzten bilaketa lanak kontatu dituzte; lanok ez dute emaitzarik izan.

Garzonen aurkako epaiketa honen hirugarren saioan, Auzitegi Gorenak Memoria Historikoaren elkarteetako hiru ordezkariren testigantza entzun du.

2006 urtean Auzitegi Gorenera "justizia bila" jo zutela esan dute. Pino Sosa elkarte horietako baten ordezkariak esan du hori eta bere aita nola desagertu zen kontatu du: "Etxetik eraman, jipoitu eta espetxean izan zuten. Ogia eta gatza ere kendu zizkiguten etxetik",

Maria Martin Lopez 81 urteko emakumeak ere 1936ko irailaren 21ean bere ama nola eraman zuten kontatu du. "Hil eta kalera bota zuten. 17 gizon eta 3 emakume hil zituzten", esan du Maria Martinek. Bere amaren gorpua hobi komun batean dagoela eta berreskuratzeko lan guztiek porrot egin dutela adierazi du

Azken testigantza Angel Rodriguez Gallardorena izan da, Ponteareaseko Memoria Historikoaren batzordeko historialariarena. Bigarren Errepublikako arduradunak ezabatzeko "plan sistematiko" bat zegoela salatu du, eta horregatik, "genozidioaz" ere hitz egin du. Epaiketak bihar jarraituko du defentsak aurkeztutako frankismoaren biktimen ordezkarien beste hiru lekukoren testigantzekin.


Kontrolik gabeko lindano isuria antzeman dute Enekurin, eta ingurua itxi dute

Isuria Bilboko zabortegi ohian aurkitu dute. Ekologistak Martxan taldearen arabera, baliteke lindano purua izatea.

Ekologistak Martxan taldeak "kontrolik gabeko HCH-lindano isuria antzeman du astelehen honetan 1996tik itxita dagoen Bilboko zabortegi ohian", Enekuriko errepidetik gertu. Bilboko Udaltzaingoak ingurua itxi du.

Javier Vazquez talde ekologistako kideak Efe albiste agentziari azaldu dionez, antza ez da hondakin soila, eta baliteke lindano purua izatea, bloke batean agertu baita, inguruko osagaiekin nahastu barik.

"Baliteke zabortegia zabalik zegoenean lurperatutako bidoi baten barruan egondakoa izatea, baina bidoia, igarotako denbora dela eta, desegin da eta haren barruko eduki toxikoa eta kutsatzailea lursailean iragazten hasi da, eta baliteke Asua ibaira ere heltzea", adierazi du Vazquezek.

Isuria aurkitu duten inguruetatik paseatzen zuten pertsonek "lindano usaina" zegoela jakinarazi zioten Ekologistak Martxan taldeari. Hainbat egun isuriaren bila eman ostean, astelehen honetan aurkitu dute BI-3741 errepidetik gertu, eta larrialdi zerbitzuetara deitu dute.

Isuria aurkitu duten tokia. Argazkia: Javi Vazquez

Eusko Legebiltzarrak aho batez onartu zuen lindanoaren kutsadura saihesteko ekimenak abian jartzea. 2015ean, Munduko Osasun Erakundeak gizakientzako minbizi-sortzaile gisa deklaratu zuen.


«'Fracking'-a sustatu duten administrazioen kalkuluak oker daude»

Haustura hidraulikoaren bidez errentagarritasun txikiko energia eskuratu daitekeela adierazi du Turielek; energia ekoizpenaren krisiarekin helduko den desazkunde ekonomikoaz ohartarazi du.

Krisi energetikoari buruzko hausnarketak plazaratu ditu egunotan, Gasteizen, Antonio Turielek, Espainiako Zientzia Ikerketen Kontseilu Nagusi CSICeko zientzialari eta Fisika Teorikoan doktoreak. Igande arratsaldean Artiumeko aretoa lepo bete zuen, Arabako Fracking Ez plataformak antolatutako hitzaldian. Atzo Eusko Legebiltzarreko Energia Ekoizteko Ereduari Buruzko Lantaldean hitz egin zuen.

Zeri buruz hitz egin duzu Eusko Legebiltzarrean?

Igandeko azalpenak emateaz gain, fracking-ari buruzko datu ekonomiko batzuk ere eman dizkiet, hemen interes handiagoa izan dezaketelakoan. Dena den, arazoa hidrokarburoak erauzteko ezohiko teknika guztiei dagokie, ez gasarenari soilik. Enpresen negozioari eusteko apustua dira teknika horiek, baina porrota baino ez die eragin.

Haustura hidraulikoaren erabilera mugatzeko ahalegin guztiak Espainiako Gobernuaren asmoen aurka talka egin dute.

Logikoa da gobernu batzuek gasa erauzteko sistema hori baliatu nahi izatea, baina ez dute informazio nahikorik erabakiak hartzeko. Fracking-a sustatzen ari diren administrazioen kalkuluak oker daude. Ameriketako Estatu Batuetako hedabide batzuek zabaldutako gezurretan oinarritu dira haien tesiak defendatzeko.

Ze albisteri buruz ari zara?

Hedabide batzuek aldarrikatu dute fracking-ari esker AEBak energetikoki independenteak izango direla, besteak beste. Hori gezurra da. Ordea, administrazio publiko askok ontzat jo dituzte albisteak, oinarrizko datu ekonomikoak aztertu gabe.

Eta zer diote datu horiek?

Haustura hidraulikoa erabilita eskuratutako petrolioa asko hazi da AEBetan, ados. Baina horrek petrolio konpainien porrota ekarri du. Ez da errentagarria, eta petrolio enpresen deskapitalizazioa gertatzen ari da. Are gehiago, dirua galtzen ari direnez, kredituak eskatu dituzte bazkideen artean mozkinak banatu ahal izateko. Duela hiru urte hasi ziren hori egiten, eta urtero-urtero burbuila puztuz doa.

Zergatik gertatzen da hori?

Errentagarritasun txikiko baliabidea delako. Hau da, energia hori eskuratzeko energia asko erabili behar da: teknika bera, kamioien erregaia, errepideak egin eta mantentzea... Ezohiko hidrokarburoen sektorean, gaur-gaurkoz, fracking-a da errentagarritasun txikiena duena. Are gehiago, fracking bidez petrolioa eta gasa eskuratu daiteke, eta, bien artean, gasak du errentagarritasun maila txikiena. Eta Euskadin dagoena gasa da.

Hortaz, ez zaizu bideragarri iruditzen?

Agintariak energiarekin kezkatuta daude, eta bide berrietan aurrera egin nahi dute. Baten batek pentsa dezake fracking-ak hemen emaitza onak izan ditzakeela AEBetan txarrak izan arren. Ordea, hemengo baldintzak okerragoak dira araudi aldetik, egitura geologiko aldetik... Harrituko nintzateke errentagarria balitz.

Beraz...

Litekeena da saialdi batzuk egitea, eta orduan ikusiko dute galbide ekonomikoa dela.

Agintari politikoek horretan sinesten al dute, edo hazkundearen ideia saltzeko hamaikagarren baliabidea al da?

Teknikari soil bat naiz, ez dakit zer pentsatzen duten. Esango nuke fede onez ari direla, baina ez dituztela gauza batzuk esaten.

Adibidez?

Gasak ezin ditu beste hidrokarburo batzuk ordezkatu. Argindarra ekoizteko balio du, ados, baina argindarra kontsumitzen dugun energiaren %20 baino ez da. Horrez gain, gasa industria zehatzetan erabil daiteke, zementu fabriketan, adibidez, baina hor bukatzen dira erabilerak. Gasarekin petrolioa ordezka daitekeen ustea gezurra da.

Energiaren sektoreari buruz gobernuek dituzten eztabaidetan zein irizpide lehenesten dute, teknikoa edo ekonomikoa?

Datu orokorrak ekoizten den energia gordinarenak izan ohi dira; baina norbaitek ikuskatuko balu energia ekoizpen garbia, merkaturatu daitekeena, ondorio desatseginetara helduko litzateke. Aholkulariek ekonomia dute oinarri. Joera dute esateko ez dela ezer gertatzen, ea urte gutxi barru zerbait gertatzen den datuak hobetzeko. Baina zerbait hori ez da gertatzen ari.

Gertatzear dagoena «desazkunde behartua» dela aipatu izan duzu hitzaldietan.

Hazkunde ekonomikoa energiaren kontsumoaren hazkundearekin lotuta dago: energia ekoizpenaren gainbeherak gainbehera ekonomikoa ekarriko du.

Energia ekoizpenaren gainbehera 2020aren aurretik gerta daitekeela diozu. Horren ondoriozko desazkundea bidera al daiteke? Denborarik ba al dago?

Zaila da. Eragile ekonomiko handiek ez dute horri buruz hitz egin nahi, sumatzen dutelako trantsizioan kalte egingo diela. Oker ari dira, nire ustez. Egin dezakegun gauzarik okerrena eztabaida isilaraztea da, konponbidea bilatu beharrean. Kapitalaren pribilegioak desagertuko dira, eta erabaki behar dugu hori nola gertatuko den.

Alegia, gertatuko dena ukatzen ari dira, nolabait?

Ukatzen dute ez zaizkielako gustatzen izango dituen ondorioak. Ordea, gertatuko den hori ukatzeak arazoa okertzen du.

Zein izan daiteke irtenbidea?

Ordezko sistema bat bilatzea ez da erraza. Kapitalismoaren ordezkoa ez da komunismo sobietarra, sistema hori ere ekoizpenean oinarritzen baita. Kontsumoan oinarritutako ekonomiaren ordez, dauden baliabideak kudeatuko dituen eredu batera jo behar dugu. Baliabideen banaketa egokia egingo duen sistema bidezko batera.


Eskualdeko hamabost segalari, Azkartasunekoan

Alatzne Etxaburua zizurkildarrak irabazi zuen iazko txapelketa.

Gipuzkoako Azkartasuneko Sega Txapelketa hartuko du etzi, igandean, Zizurkilgo Andrezketa baserri ondoko zelaiak, 18:00etatik aurrera. Ziotza kirol elkarteak eta Gipuzkoako Herri Kirol Federazioak antolaturiko txapelketak azken urteetako parte hartze kopuru handiena izango du. Hain zuzen ere, 18 gizonezko eta 4 emakumezko ariko dira txapela lortzeko lehian, eta horietatik gehienak eskualdekoak dira.

Gizonezkoen kasuan, 18 segalarietatik 11 dira eskualdekoak: Mikel Alkorta (Asteasu), Peio Argaia (Zizurkil), Andoni Dorronsoro (Ikaztegieta), Andoni Egia (Orendain), Garikoitz Etxeberria (Amasa), Jokin Garmendia (Baliarrain), Joakin Garmendia (Anoeta), Unai Iraola (Ikaztegieta), Juan Jose Lizaso (Asteasu), Jesus Mari Ormaetxea Urki (Orendain) eta Oier Urkola (Anoeta). Horiekin batera, Mikel Arsuaga, Igor Esnaola, Julen Gabirondo, Mikel Garaialde, Jesus Mari Goenaga, Bixente Mitxelena eta Ivan Pardo ariko dira.

Segalariek egin beharreko lanari dagokionez, 100 m2-ko sail bat ebaki beharko dute. Parte hartzaile kopurua kontuan izanda, tamaina horretako bi sail prestatzeko zailtasunak izango zituztela eta, sail bakarra ebakitzea erabaki dute.

Emakumeak eskualdekoak

Emakumezkoen kasuan, lau emakume ariko dira lehian, guztiak eskualdekoak: Ainhoa Galarraga eta Ainara Otamendi ibartarrak, Alatzne Etxaburua zizurkildarra eta Alaitz Imaz hernialdearra. Laurek egin beharreko lana 50 m2-ko bi sail ebakitzea izango da.

Segalariek ahalik eta azkarren eta txukunen ebaki beharko dute, eta gaizki moztuz gero, denboran penalizazioak izan ditzakete. Iazko txapelketan Alatzne Etxaburua eta Igor Esnaola legorretarra izan ziren garaileak.


Ozen esan dute AHT ez dutela gura

Gaur, domeka, AHTren kontrako kale agerraldia egin dute Arrasaten. Arrasateko AHT Gelditu Elkarlanak antolatu du eta manifestazioak hainbat ekitaldi batu dituen kanpainari bukaera eman dio. Erantzuna oso ona izan da antolatzaileen esanetan; hain zuzen ere, 700 lagunetik gora batu dira herri mailan antolatutako kale agerraldian.

Kontra egoteko arrazoiak

Manifestazioa bukatzean, Seber Altuben hitza hartu dute antolatzaileek, eta proiektu horren kontra egoteko zortzi arrazoi zerrendatu dituzte: konpon ezinezko kaltea ama lurrari; lurralde desoreka areagotu; tren garraio zerbitzu unibertsalari kontra; gastu sozialaren murrizketa; trafiko eta garraio arazoak konpondu ez; lan prekaritatea areagotu eta industrien deslokalizazioa erraztu; neoliberalismoa indartu; eta inposatutakoa dela.

Antolatzaileek berbagai izan dute, baita ere, Iparraldean AHTren linea gelditzeko erabakia.

Horrekin batera, elkartasuna adierazi diete Arrasateko lurjabetzatan eta Untzillan protesta ekintzetan esku hartzeagatik epaiketak dituztenei, eta baita Aramaioko alkate Asier Agirreri ere.

Bukatzeko, azpimarratu dute lanak "oraindik hasi berriak direla eta AHT proiektua gelditu" daitekeela.


Errusiak "aliatu gisa" hartuko ditu Frantziako indarrak Sirian

Putinek Mediterraneoko gerraontzi bati agindu dio Frantziako ontzidiarekin bat egiteko. Heldu den astean, Hollande Obamarekin elkartuko da lehenik, eta Putinekin ondoren.


Langabeentzako doako euskara ikastaroetarako izena eman daiteke

Errenteria-Oreretako langabeek euskara doan ikasteko aukera izango dute, udalaren eta herriko euskaltegien (udal euskaltegia eta Xenpelar AEK) eskutik. Izena dagoeneko eman daiteke udal euskaltegian nahiz Xenpelar AEK-n, eta hilaren 15era arteko epea izango da horretarako. Ikastaroa apirilaren 8tik ekainaren 21era arte izango da.

Ikastaroa doan jasotzeko, hainbat baldintza bete beharko dira: batetik, Lanbidek ematen duen lan egoeraren ziurtagiria aurkeztea, eta behin izena emandakoan, ikasleek gutxienez, %85eko asistentzia bermatzea.

Aurretik ere martxan egon da esperientzia hori, eta ikasle nahiz irakasleek “bikain” baloratu dutela jakinarazi du Errenteriako Udalak.


Aterpe Leioa Gaztegunea zabalik dago jada

Gaurtik hasita, eta asteburu osoan zehar, ate irekien jardunaldiak izango dira zabaldu berri duten Aterpe Leioa Gaztegunean. Bereziki, 14 eta 35 urte bitarteko gazteei zuzendutako lokal berria erabilera anitzekoa izango da; gazteei zuzendutako informazioa biltzeko, edota jolastu eta ikasteko toki bat da, udal iturriek zehaztu dutenez. Guztira, 517 metro koadro ditu: bertan 50 pertsonentzako ikasteko gela bat, erabilera anitzeko gela, nagusientzako egongela bat eta txikientzako beste bat, informatika gela, elkarteentzako batzar gela, bulegoak, sukaldea eta jantokia duen txokoa, administrazio gunea, komunak eta artxibategiak daude. Horretaz gain, "azken urte hauetan emaitza baikorrak" eman dituen Gazte Informazio Zerbitzua, Aterpe, ere bertan kokatzen da. Horrela, tokiko arduradunen arabera, auzoetako kulturguneekin batera, Gaztegunea "Leioako kultura azpiegituren erreferentzia" bihurtuko da, herriko gazteen artean. "Aipatzekoa da ere, gaztegune honetan kokatzen den sexu aholkularitza zerbitzua, Leihosex", gaineratu dutenez. Profesionalez osatutako zerbitzu horrek sexu gaietan neska-mutilek dituzten kezkak eta galderak erantzuten ditu. Leioako gazteriarentzat zuzendutako azpiegitura berriaren egokitzapen obraek eta ekipamendu guztiak ia 700.000 euroko kostua izan dute. Argazkian, Algortak ere badauka udal gaztelekua / © Getxoko Udala.

Aldapabarrena kalean dago gaztegune berria, skate parkearen ondoan, eta Pinosoloko zonaldean; hau da, igerileku irekien parean eta etorkizun batean kiroldegi berriak beteko duen lurzoruaren alboan. Gaztelekuaren banaketa egiterakoan ondokoa izan dute kontutan: ekintza zaratatsuak eta lasaiagoak egiten diren guneak banatzea. Horretaz gain, aretoa zatika ireki daiteke, erabilera eta ordutegien arabera. Zehazki, besteengandik bereizi daitekeen gunea “zaratatsua” da. Erabilera anitzeko gela, elkarteen bilerak egiteko gela eta nagusientzako gela hartzen ditu horrek. Udal arduradunek azaldu dutenez, "esfortzu berezia" egin da isolamendu akustikoan lokalaren goiko aldean bizi diren leioaztarrei eragozpenik ez sortzeko.

Gazteen iritzia kontutan

Bestalde, Gaztegunea diseinatzerakoan "Leioako gazteen iritzia oso kontutan izan dutela" diote tokiko agintariek, "eurek izango direlako erabiltzaile bakarrak". Horretarako hainbat galdeketa eta informazio kanpaina egin izan dira. "Laburbilduz, Aterpe Leioa Gaztegunea jolaserako eta elkartzeko gunea da; lagunak egin, lehiaketetan, ikastaroetan zein tailerretan parte hartu, eta aisialdiko ekintza pilo bat burutuz gain ikasteko aukera ere ematen duena", amaitu dutenez.


Hiru udaltzain berri izango dira gaurtik aurrera Azkoitian

Hiru udaltzain berrietatik bi hasi dira lanean jada, eta hirugarrena, astelehenean hasiko da.

Azkoitiko udaltzaingoan hiru udaltzain berri izango dira gaurtik aurrera; hiru agente horietatik bi dagoeneko hasi dira lanean, eta hirugarrena, astelehenean batuko da lantaldera. Hori dela eta, guztira hamabost udaltzain izango dira Azkoitian: udaltzainburua, hiru kabo, hamar agente eta administrariak; udaltzain horietatik bost, emakumeak dira.

Koronabirusa dela eta, hainbat herritako udaltzaingoaren zerbitzuak indartu dituzte Eusko Jaurlaritzako Segurtasun sailak eta Polizia eta Larrialdietako Euskal Akademiak. Hain zuzen ere, erakunde horiek erabaki dute plaza aterata duten udaltzainei eta Arkautiko (Araba) akademian formakuntza jasotzen ari direnei lan egiteko aukera eskaintzea. Azkoitian hiru agente zeuden egoera horretan.


Ipar Euskal Herriari aintzatespena ematea promestu du Frantziak

"Errepublikaren ezagupena izango du Euskal Herriak. Orain, lan egin behar dugu tresna instituzional egokia aurkitzeko", esan du Marylise Lebranchu Deszentralizazio ministroak.

Ipar Euskal Herriko hautetsiak pozik atera dira Frantziako Deszentralizazio ministroarekin egindako bileratik, izan ere, Lebranchuk esan du Ipar Euskal Herriari ezagupena eman behar zaiola, eta konpromisoa agertu du aitorpen horren alde lan egin eta ezagupen hori erakundeen bitartez nola gauza daitekeen lantzeko: "Errepublikaren ezagupena izango du Euskal Herriak. Orain, lan egin behar dugu tresna instituzional egokia aurkitzeko".

Lurralde elkargoaren eskaerak sostengu zabala eta askotarikoa izan du Ipar Euskal Herrian, eta eskaera hori Parisera eraman dute eta deszentralizazioaz arduratzen den ministroari, Marylise Lebranchuri, aurkeztu diote aldarrikapena.

Deszentralizazioaren erreformaren barruan Ipar Euskal Herriari buruzko atal berezi bat izatea galdatzeaz gain, lurralde elkargoaren hipotesia ikertzeko ere eskatu diote Lebranchuri. Ipar Euskal Herriaren egituraketaz "harago joan beharra" azaldu diote: "Batetik, paisaia instituzional berri bat sortzen ari delako, eta, bestetik, gaur egungo antolaketak mugak ezagutzen dituelako Euskal Herrian gertatzen ari diren aldaketa garrantzitsuei aurre egiteko orduan".

Ordezkariak

Parisen izan dira, Colette Capdevielle (PS), Sylviane Alaux (PS), Frederique Espagnac (PS) eta Jean Jacques Lasserre (Modem) parlamentariez gain, Max Brisson (UMP) eta Jean-Mixel Galant (AB) hautetsiak, Jean Baptiste Etxeto Garapen Kontseiluko presidentea eta Battitta Boloki Garapen Kontseiluko zuzendaria.


Gerdau-n pairatzen duten «xantaia» salatu dute ELAk eta LABek

ELA eta LAB sindikatuek salatu dute Azkoitiko Gerdau empresako zuzendaritzaren eskutik «xantaia eta presio gogorra» pairatzen ari direla. Enpresa hitzarmena berritzeko negoziazioen prozesuaren barruan lotu dute enpresaren jarrera sindikatuek. Hala, salatu dute «enpresa hitzarmena ez aplikatuz langileen baldintzak nahieran errotik aldatzea».«Apirila aldera hasi ziren negoziazioak, eta zuzendaritzak lehenengo egunetik ez du jarrerarik aldatu: %10eko soldata jaitsiera, urteko lanaldia 48 ordu igotzea, antzinatasuna izoztea, malgutasun handiagoa, bajen konplementuaren jaitsiera eta Mutuen erreformaren erabilpena egiteko asmoa du». Gogor salatu dute sindikatuek jarrera hau.Baldintza horietan eta lau bilera egin ondoren, aurreko hilean aldeak urrun zeuden oraindik, eta uztailaren 31 baino lehen akordioa lortzen ez bazen, «neurri latz eta drastikoak hartzeko mehatxu garbia egin zuen zuzendaritzak». Hala, hilaren 9an «langileen baldintzak aldatzea bilatzen duen prozedimentu bat martxan jarri du enpresak, eta berritzeko dagoen enpresa hitzarmena inaplikatu nahi du».Aldaketa handiakBi sindikatuak kexu dira zuzendaritzak aldaketa handiak egin nahi dituetako: «Asmoa azaldu dute soldatak %12 jaisteko, 80 ordu gehiagoko lanaldia ezartzeko, malgutasun handiagoa eskatzeko, eta antzinatasuna, jai egunen plusa eta autobus zerbitzua kentzeko». Sindikatuaren iritziz enpresaren helburua da langileak «beldurtu, presionatu eta enpresaren hasierako proposamena onartzera behartzea». Enpresak langileak «zenbaki soiltzat» hartzeaz gain, «esklabu gisa» nahi dituela gaineratzen dute.COO, UGT eta LSB sindikatuek negoziazio prozesuan erakutsi duten jarrera ere gogor salatu dute ELAk eta LABek. «Langileen ordezkari izatetik zuzendaritzaren txotxongilo izatera pasatu dira».


Aberatsentzako zerga moldatuko du Hollandek

Epaileek indargabetu ondoren, %75eko zergarekin berriro saiatuko dela iragarri du Frantziako presidenteak

Bere legealdi hasieran «oztopoak» eta «ezusteak» izan direla aitortu zuen urte amaierako mezuan François Hollande Frantziako presidenteak, eta herrialdeko Auzitegi Konstituzionalak hartu berri duen erabakiari erreparatu zion. Urtebetean milioi bat euro baino gehiago irabazten dutenentzako %75eko zerga atzera bota du Frantziako Auzitegi Konstituzionalak, «elkartasunezko zerga» hori banakoei jartzen zaielako, ez familiei.

Baina Hollandek aurrera egingo du, hauteskunde kanpainan egindako promesa sinbolikoena betetze aldera. Zerga moldatzeko asmoa zuela esan zuen, «baina helburua aldatu gabe». «Justizia soziala» aipatu zuen zerga berezi hori azaltzeko. Egunotan ika-mika handia sortu da hainbat enpresabururekin zerga dela eta.


Amets Arzallus: «Lehengo bidean eta lehengo ildotik jarraitu nahi dut»

Goiatzen dituen sustraiek batzen dute Amets Arzallus (Hendaia, 1983) Tolosaldearekin. Hango «kabiak» bezainbeste irakatsi dio bertsoak bizitzaz eta, bereziki, aurreko belaunaldietako bertso-kideek. Proiektu txikien zaleago da hendaiarra eta, bide horretan, Tolosaldeko Atariak antolatutako bertso saioan ariko da.

Hilabete inguru pasatu da BECeko finala izan zenez geroztik. Laino horretatik jaistea kosta egingo zitzaizula aipatu zenuen biharamunean, denborarik izan al duzu?

Ez dakit. Alde batzuetatik bai, eta besteetatik ez. Finala pasa eta gero ere, Gabonen bueltan, jaialdi dezente antolatzen da. Orduan, gure ohiko martxan hasi ginen eta ez dugu asti handiegirik izan gelditzeko eta txapelketara arte ekarri gintuen bideak atzean utzi eta aurrera begira jartzeko; nik behintzat ez. Gero, gainera, egun arraroak izaten dira Gabonetakoak eta Urtezaharretakoak, familia-bazkari eta bestelako. Beraz, ez naiz gehiegi gelditu, arnasa hartu, atzera begira jarri; stop hori jartzeko ez dut, egia esan, sosegu gehiegirik izan.

Oraingoz, beraz, ez zaizu gehiegi aldatu txapela irabazi aurreko eta ondorengo bizitza.

Ez zait gehiegi aldatu eta ez nuke nahiko, aurrerantzean ere, gehiegi aldatzerik. Txapela egun hartan halaxe tokatu zen, baina nik aurrez zerbaitetarako kontzientzia hartu baldin banuen, horretarako hartu nuen: gertatzen baldin bazen ere, ez zedila ezer aldatu. Nik lehengo bidean eta lehengo ildotik jarraitu nahi dut, eta txapelak ahalik eta traba gutxien egin diezadala. Ikusiko dut, oraindik ez baitut pentsatzen jartzeko asti handiegirik izan. Baina nahiko nuke gehiegi ez molestatzea.

Euskal Herriko txapela irabazi aurretik, Iparraldeko bi txapelketetako irabazlea ere bazinen. Mugaren alde horretan euskara normalizatze aldera, bultzada garrantzitsua al da goi-mailako bertsolariak gertu sentitzea?

Bai, izan liteke, behar bada, bertso eskoletan dabiltzan gaztetxoentzat eta neska-mutilentzat. Gu adin horretakoak ginenean ere, erreferentzien arabera asko funtzionatzen zuen gure energiak eta gure ilusioak. Eta bertso eskoletako gaztetxoentzat bezala, euskal munduko nahiz erdal munduko bestelako jendearentzat ere horrek lagun lezake serioago hartzen edo ohartzen, hemen badagoela hizkuntza bat, eta hizkuntzari darion sorkuntza bat. Txapelketak eta bertsogintzak berak Hegoaldean hartu duen martxa eta erreferentzialtasuna ikusirik, hemen hizkuntzari horrelako tratamendua ematen ez dion jendearentzat, behar bada, balio dezake beren baitan pentsatzen jartzeko. Eta ea pixka bat bideak zabaltzen diren.

Kazetaria zara ikasketaz. Loturarik ba al da bertsoak osatzearen eta artikuluak idaztearen artean? Batak bestean lagundu al dizu?

Bai. Azken finean hitzen inguruko ariketa bat da, eta hitzez harago ere, bai kazetari bezala eta bai bertsolari bezala, gaien inguruan pentsatzen eta pentsatzen duzun hori azaltzen saiatzen zara. Eta batzuetan, gainera, hori guztia beste pertsonen begietan sartzen edo beste pertsonengana hurbiltzen. Orduan, oso osagarri dira alde horretatik. Gero, forma aldetik ariketa desberdinak dira: bertsoena metrikaren eta errimen aldera pixka bat lotuagoa dago, eta kazetaritzarenak bestelako baldintzak ditu. Alde horretatik desberdinak dira, baina bestela, sakon-sakoneko bilaketa antzekoa da askotan.

Egin izan dituzun elkarrizketen artean kuttunik aukeratuko al zenuke?

Esan izan dut Manu Chaorena, baina orain beste bat gogora etorri zait. Parisen Lucio Urtubia anarkistari egin nion elkarrizketa bat, eta gero 'Lucio' dokumentala ere atera zuten. Esaten zituenengatik bai, baina esaten zituenengatik baino gehiago, begira, haren harrera eta hark ni elkarrizketatzaile moduan tratatzeko modua oso goxoa eta oso hurbila izan ziren. Gerora ere harremana gordetzeko zortea izan dut eta oso oroitzapen ona dut; oso emankorra izan zen niretzat.

Eta oraindik egiteke duzun eta gustura egingo zenukeen elkarrizketarik?

Ez dakit, behar bada, gustuen egingo nituzkeenak mundu honetatik joandako bizpahiru pertsonenak dira eta, beraz, ezinezkoa izango da horiekin aurrez aurre egotea.

Behin baino gehiagotan kontatu izan duzu txikitan bertso eskolan nola hasi zinen. Hainbeste urtez bat-batekoari lotuta joan izanak zer eman dizu bizitzarako?

Gauza asko eman dizkit niri, bertsoak. Bat esaten hasita, behar bada, eman didan ingurua eta lagunartea aipatuko nuke, oso pribilegiatua sentitu izan bainaiz. Gu, Sustrai eta biok, bertso-plazara iritsi ginenean, aurreko belaunaldiak hor zeuden: bai Andoni, Sebastian, Peña eta horiena, eta bereziki ondorengo Maialen, Unai, Igor, Jon, Aitor, Irazu eta horiena. Horien artean sartzea nire unibertsitateko garaiarekin batera gertatu zen hain justu, eta niretzat benetako unibertsitatea eta nire benetako irakasleak eta erreferentziak horiek izan ziren, eta oraindik ere askotan izaten segitzen dute. Ni ikasle pribilegiatu bat izan nintzen haien artean, zabaldu egin zizkigutelako haiek zekizkiten gauzen eta beren arteko balore eta kulturen ateak. Eta behar bada, niri bertsoak eman didan gauzarik onena inguru hori da, lagunarte hori, eta asko erakutsi didaten milaka ordu, milaka elkarrizketa eta horien artean pasa izandako milaka egun eta gau. Oraindik ere, pixka bat, ikaslearen begietatik jarraitzen dut beren ondoan, gainera.

Oholtzara begiratuta, 2013koa zuen belaunaldiaren txapelketa izan dela aipatu izan da. Zuen ondorengo bertsolari gazteei begiratuta, etorkizun oparoa al du bertsolaritzak?

Ez dakit, denborak esango du, baina ikusten da, behintzat, aski indar eta argi erakusten duen belaunaldi bat badatorrela. Beñat izan zen belaunaldi horren aurpegi berria finalean, baina finalerdietan aurpegi asko ziren belaunaldi horretakoak. Eta niri ilusio berezia egiten dit, beraien artean gaitasuna ikusten dudalako baina, bereziki, motibazioa eta gogoa, bertsoaren gurdiari tiratzeko; lan egiteko prest dagoen jendea da. Uste dut belaunaldi horrek, baietz, aurrera begira har ditzakeela bertsoaren hariak eskuetan, eta horien eskuetan bertsoa aski ongi bermatua ikusten dut.

Tolosaldea 28 herri biltzen dituen eskualdea da eta, orain dela gutxira arte, hainbat bertso eskola beren gisara aritu izan dira lanean, Harituz elkargunea sortu bitarte. Halako egitasmoak bertsoa are gehiago indartzen dutela uste duzu?

Hor denon burutan dago Bertsozale Elkartearen esperientziaren adibidea; gaur egungo bertsoaren osasun ona eta jarraipen zabala ekarri du. Jarraipena, bai txapelketan, baina txapelketaz harago ere bai beste dimentsio batzuetan, plazan ikusten den neurrian. Uste dut hori guztia Bertsozale Elkartearen lan hori gabe, eta bertso eskolen lanarekin lotuta, biak uztarrian doazelako, ezin litekeela ulertu. Auto-antolakuntzaren esperientzia eta adibidea eman du elkarteak, eta denontzat da baliagarria. Eskualdez eskualde, dimentsio txikiagoetan ere, gihar horiek antolatzen asmatuz gero, uste dut onurak handiak izan litezkeela. Ez dakit zehazki zein den horko egoera, baina beste lekuetan ere ikusten dira halakoak, eta gu plazan urtean zehar gabiltzanean, astebururo, askotan horrelakoxe elkarteekin topo egiten dugu. Algortako bertso eskola dut buruan, herrian sekulako indarra duena, eta auto-antolakuntza horrek bertsoaren martxari eusten dio urtean barrena. Nik uste dut baietz, hori dela joera naturala.

Goiatzen sortua duzu aita, eta eskualde honekin baduzu, beraz, loturaren bat.

Bai, noski. Aitaren familia, gainera, familia ugaria da, hamar anai-arreba dira, eta amona bizi zen arte ere, ia urtero, baserrian ospatzen genituen Gabonak. Goiazko kabiarekin, beraz, lotura hori bada. Lehen gehixeago joaten ginen, baina lotura sentimentala beti geratzen da. Gainera, orain ere osaba-izeba dezente Tolosaldean sakabanatuta daude eta baditut familiaren adarrak hor, eta han ibiltzen naiz tarteka, bai.

Tokiko komunikabidea da Ataria, eta hiru hedabideren indar batuketatik etorri da. Nola ikusten dituzu halako proiektuak aldizkari, egunkari nahiz webguneak ixten ari diren honetan?

Proiektu txikien zaleagoa izan naiz, normalean, makro-proiektuena baino, nahiz eta gero egitura nazionalak-eta, Euskal Herri osoko euskarazko komunikabideak, Berria edo bestelako irrati-telebistak izan daitezkeenak, beharrezkoak zaizkigun euskaldun bezala. Baina uste dut lotura hurbileko komunikabideak bereziki direla baliagarri hizkuntzaren alorrerako, eta ez hizkuntzarenerako bakarrik: kazetaritza egiteko, hurbiltasun horrek laguntzen du ofiziorako. Gainera, herriz herriko halako egunkari eta aldizkari dezente dira Euskal Herrian, eta uste dut beharrezko zaizkigula euskaldun bezala, esan bezala, hizkuntzaren aldetik, eta bereziki kazetaritza eta informazio aldetik, hurbiltasun horrek normalean abantaila asko izaten baititu.

Bihar Leidorreko saio arrakastatsuan kantatuko duzu, azken urteotan bezala. Urte osoan barrena egiten dituzuen plazetan ere bertsozaletasuna sentitzen al da? Askok txapelketari kritika hori egiten diote.

Bai, baina uste dut kritika hori txapelketa bakarrik segitzen duen jendeak egin izango duela, ez dakit. Hasteko, txapelketaren dimentsioa plazara eramaten duenak, ezezagutzatik eramaten du pixka bat, zeren eta guztiz neurri desberdinak dira plazakoa eta txapelketakoa. Plazakoa bere osagaiekin ulertzen da, eta beste faktore batzuekin. Leidorrekoa da adibide bat: azken urteotan bete izan da eta ez da areto txikia, eta saio horrek aski indar erakusten du bertsozaletasunaren aldetik. Ez da gero beti plaza eta saio guztietan horrelako betekada izaten, baina uste dut kopuru duina eta zabala izaten dela, eta entzuleriaren aldetik bertsozaletasuna nabaritzen dela. Txapelketa beste zenbait faktorek mugitzen badute ere, plazako bertsogintza, bertsozaleen aldetik, azken urteotan aski ongi hornitua dagoela uste dut. Eta kritika hori egin dutenek ez dakit, bada, astebururo zenbat plaza ikusten dituzten.

Motzean Bertsolari bat. Joxe Agirre.

Bertsotarako doinu bat. Ez dut sekula erabili, baina asko gustatu zait Maialenek txapelketan atera zuena.

Plaza kuttuna. Bilboko festetan Santiago plazan egiten den saiokoa.

Bertsotarako kidea. Ezinezkoa zait aukeratzea. Sustrai esango nukeen garai batean, eta orain Maialen esango dut, erreferentzia hurbilena delako momentuz, baina beste edozein kantu-kide esan nezake.


Mobilizatzen segitzeko deia egin du Egin Dezagun Bidea mugimenduak

Euskal presoen aferak gobernuei «gainezka» egin diela uste du, eta gaiari buruz hitz egitera behartuak sentitu direla

Egin Dezagun Bidea mugimenduarentzat abiapuntua izan zen Bilbon euskal presoen eskubideen alde urtarrilaren 7an egindako manifestazio handia. Herritarrentzat ere abiapuntua izan behar duela uste dute mugimenduko kideek, eta, horregatik, mobilizatzen jarraitzeko deia egin dute. «Bidea egiten jarraitzeko, giltzarri inportantea da mobilizatzen jarraitzea». Aurreneko aukera hilaren 27an izango dela azpimarratu dute, hileko azken ostirala izanik herri eta auzoetan mobilizazioak egingo baitira. «Aldaketaren giltza herritarren esku dago».

Egin Dezagun Bidearen iritzian, ez dago dudarik: «Herritarrak gobernuen eta agintari politikoen aurretik doaz». Amaia Esnalek eta Manu Ugartemendiak atzo Donostian emandako prentsaurrekoan esan zutenez, Bilboko manifestazioan argi gelditu zen herritar gehienekpausoak emateko eskatzen dietela gobernuei, besteak beste, «preso politikoen aurka mantentzen diren muturreko neurri krudelak berehala kentzeko». Egoera berriak sustatzeko gaitasuna dute herritarrek, Esnalek prentsaurrekoan esan duenez, eta horrek herri eskakizunei erantzutera behartu ditu gobernuak.

Izan ere, manifestazioan Bilboko kaleek egin zuten bezala, gobernuei presoen auziak ere «gainezka» egin diela uste dute mugimenduko kideek, eta horregatik saihetsezina egin zaiela espetxe politika aldatzeko eman beharreko pausoez hitz egitea.

Bi gauza lortu dira Bilboko mobilizazioaren ondorioz, Egin Dezagun Bidea mugimenduaren iritzian: espetxe politika heldulekurik gabe eta defendaezin agertzea, batetik; eta gizartean adostasun handia lortzea, bestetik. «Euskal Herriko jendartearen gehiengo nabarmen baten borondatea, euskal preso politikoen eskubideen errespetutik hasita, kartzela politikaren konponbide irizpideetara mugitu eta gatazkaren konponbidean urratsak egitearekin batera, preso eta iheslarien itzulera bideratzea da», esan zuten Esnalek eta Ugartemendiak.

Nolanahi ere, adostasun handiagoak ere lortu nahi dituzte, eta horretarako lanean jarraituko dute. «Gaur posible izan ez diren adostasunak etorkizunean posible izango direla pentsatzen dugu, horren alde lan egiten jarraituz gero». Eragileekin bitartekari lan handia egin dute orain arte, eta aurrerantzean ere horretan jarraituko dutela diote, haien konpromisoa «modu eraginkorrean antolatzeko».

Aurrerantzean eginkizun gehiago ere badituzte. Egin Dezagun Bidea mugimendua bera antolatu nahi dute, alde batetik. Herri eta auzoetan gero eta bilgune gehiago sortzen ari dira, eta haiek guztiek gogoeta egingo dute, «sortu den dinamika zabal hau nola egituratu zehazteko, eta garapena izan dezan behar dituen tresnez hornitzeko».

Aldaketarako giltza euskal herritarrengan ez ezik Madrilen ere badagoela azpimarratu zuen, bestalde, Ramon Labaienek prentsaurrekoan hitza hartuta. «Bi sarrailako atea da hau», esan zuen.

Euskal Herriko egoera eta Irlandakoa askotan alderatu diren arren Espainiako Gobernua eta Britainia Handikoa ezin direla parekatu uste du. Ingelesak «pragmatikoak» direla azpimarratu du, eta, beraien kartak jokatu izan dituzten arren, negoziatzeko prest egon direla. Espainiak, aldiz, inoiz ez du jakin negoziatzen, Labaienen irudiko; «horregatik galdu zituen Amerika guztiak».

Manifestazioan parte hartu ez baina Madrilen, isilpean, presoen eskubideen alde lan instituzionala egiten ari denik ere badagoela nabarmendu zuen.


Errepidea konpondu behar dutela eta, San Markora ezingo da Beraundik igo

Beraungo auzotik San Markoko gotorlekura doan errepidea atonduko du Errenteriako Udalak. Errepidea konpondu, hobetu eta hormigonatu behar dutela eta, aste honetan itxita egongo da errepidea. Gotorlekura igo nahi duenak, Zamalbideko bidetik egin beharko du.


80 urte beteak dituztenen jaialdia egingo dute larunbatean Zelai Ariztin

Zumarragako El Salvador Gizarte Etxeak eta Gure Txoko Jubilatuen Etxeak antolatu dute jaialdia, udalaren laguntzarekin. 12:30ean hasiko da, eta hainbat taldek parte hartuko dute: Ondare taldeak aurreskua dantzatzen, saloi dantzen taldeak eta Yerba Buena sevillar dantzen taldeak, besteak beste. Aurkezpenak egiten, berriz, Irri Makila antzerki taldekoak ariko dira.

Emanaldiaren amaieran omenaldia egingo zaie lau adinekori: Carmina Gonzalez (92 urte), Maria Hernandez (91), Zenon Lopez (90) eta Jose Goenaga (89).

Eguna ongi bukatzeko bazkaria egingo dute Labekoa jatetxean. Autobusa 14:00etan aterako da Elizkaletik.


Udaleku irekiak: oporrez gozatzen hasteko aurreneko geltokia

San Joanak pasata, udako oporrez gozatzen hasiak dira Hernaniko neska-mutilak. Hernaniko Udalak Udaleku Irekiak antolatu ditu aurten ere, eta herriko umetxoentzat plan perfektua izaten da udaraz jolasean eta euskeraz disfrutatzeko.

Atzo izan zuten aurreneko eguna, eta uztailaren 22ra bitartean, egunero elkartuko dira, astelehenetik ostiralera, herrian barrena hainbat plan eta jolas egiteko. Urteroko legez, datozen aste hauetan denetatik egiteko aukera izango dute: altxorraren bila, txotxongiloak, tailerrak, jolasak... Eta baita ere, hain estimatuak dituzten ekitaldiak: San Fermin eguna, igerilekuetara irteera, ur festa...

Kirol udalekuak, astelehenetik aurrera

Gaztetxoentzat ere izango dira udalekuak aurten. Kasu honetan, kirola eta euskara dira ardatza. 120 lagun inguruk eman dute izena, eta talde ezberdinetan banatuta ibiliko dira. Astelehenean izango dute aurreneko eguna eta uztailaren 22ra arte luzatuko dira. Izenak berak dioen moduan, kirol hauetan parte hartzen duten gaztetxoek hainbat kirol praktikatzeko aukera izaten dute: piragua, errugbia, hondartza...


Asteburuko haur eta gusaroen mendi irteera

Pasa den igandean Anaitasuna Mendi Bazkunak antolatuta umeekin txangoa egin zuten hainbat gurasok: Ataunetik irten, Urkilla eta Agauntzatik pasatu eta Lizarrustiraino joan ziren.


Ostiralean izango da Kopla Txapelketa

Iritsi da urteroko galduezineko hitzordua. Euskarasteari amaiera emateko, Kopla Txapelketa antolatu dute. Ostiralean izango da, Putzuzulon. 22:00etatik aurrera, Euskal Herriko hainbat bertsolari oholtza gainean arituko dira, Oier Aizpurua, Beñat Gaztelumetndi, Amets Arzallus eta Gregorio Larrañaga Mañukorta, besteak beste.

Sarrerak pasa den larunbateko santomas azokan jarri zituzten salgai, eta ordu erdiren buruan ez zen bat bera ere geratzen. Txartelik lortu ez duenak, ordea, Arraio Irratiaren bitartez zuzenean entzun ahalko du saioa.


Herritarren ekarpenak jasoko dituzte aisialdirako gazte lokalen ordenantza osatzeko

Bilera irekia egingo dute asteazkenean Aritzbatalde kiroldeko aretoan, 19:30ean.

Zarauzko Udaleko Gazteria eta Hirigintza sailek aisialdirako gazteen elkarguneak arautzeko udal ordenantzaren zirriborroa osatu dute. "Hainbat gaztek azken urtetan lokaletan biltzeko ohitura hartu dute, eta lokal horietan jarduera ekonomikorik ez dagoenez, ikuskaritza lan guztietatik kanpo geratzen dira", jakinarazi dute. Hori dela eta, udalak gune horien erabilera arautu nahi du, erabiltzaileen segurtasuna bermatzeko eta inguruan bizi diren herritarrekin elkarbizitza egokia sustatzeko. "Horrelako lokalen erabilera egokia izatea ez da bakarrik bertan elkartzen diren gazteen ardura; izan ere, eraikinetako bizilagunei, lokalen jabeei eta, kasu askotan, gazte horien gurasoei ere eragiten die", nabarmendu du Gazteria zinegotzi Jonan Urdangarin Urrutiak.

Horregatik, ordenantza onartu aurretik, gazte, guraso, lokalen jabe eta bizilagunen ekarpenak jasotzeko bilera irekia egingo dute. Asteazkenean Aritzbatalde kiroldeko aretoan izango da, 19:30ean.

Egun hori bitartean ere proposamenak egin daitezke. Horretarako, Zarauzko Udaleko webgunean zintzilikatu dute zirriborroa. Hori aztertu eta ekarpenak o-leizaola@zarautz.eus helbidera idatziz egin daitezke. Bileran parte hartu nahi dutenek ere helbide horretara idatzi dezakete, bertaratuko direla jakinarazteko.


DRTk ez du promozioko lehenengo partidua jokatu beharrik izango

Larunbatean 20-14 menderatu zuen Eibar. Ondorioz, azken aurreko geratu dira eta promozioko kanporaketa Jaenen kontra jokatzea egokitu zaie. Jaenek, ordea, parte ez hartzea erbaki du diru arazoak medio eta, beraz, DRT automatikoki hurrengo fasera pasako da.

Larunbatean 20-14 menderatu zuen Eibar. Ondorioz, azken aurreko geratu dira eta promozioko kanporaketa Jaenen kontra jokatzea egokitu zaie. Jaenek, ordea, parte ez hartzea erabaki du diru arazoak medio eta, beraz, DRT automatikoki hurrengo fasera pasako da. Asteburu biribila izanda DRTrentzat. Larunbatean ohorezko B mailako azken bi sailkatuak neurtu ziren Arripausuetan; partidua hasi aurretik talde biek bazekiten Jaenek uko egin ziola promozioa jokatzeari. Beraz, jakitun ziren irabazleak jokatu beharrik gabe gaindituko zuela lehenengo fasea. Durango Ilarduyak irabazi zuen neurketa (20-14) eta tiro bakarrarekin txori bi botatzea lortu zuen: jokatu gabe egingo dute aurrera eta joan-etorri luze eta garestia (Jaenera arte) ekidingo dute. Partidu borrokatua eta lehiatua jokatu zuten. Eibar aurretik joan zen atsedenaldira (10-11). Bigarren zatian durangarrek hobeto jokatu eta partiduari buelta ematea lortu zuten. Azpimarratzekoa izan zen harmailetako giroa. Eibartik hainbat zale etorri ziren eta zalego bien artean partidu handietako giroa sortu zuten. Orain beheragoko ligatik ohorezko B maila igotzea nahi duten hautagai bien zain dago DRT. Joaneko partidu biak asteburuan jokatu zituzten. Uribealdeak 34-12 menderatu zuen Arquitectura Madrilgo taldea. Beste kanporaketan kontuak argiago daude: Mallorkako Ponent taldeak 55-17 irabazi zion Madrilgo Ingenieros Industriales taldeari. Beraz, ezusteko handirik ezean, Uribealdea eta Ponent taldeek egingo dute aurrera. Ondoren, zozketa bidez erabakiko dute Durango Ilarduyak bi talde hauetako zeinen kontra jokatuko duen. Bestalde, DRTren bigarren taldea 45-17 irabazi zion Arrasateri. Elorriok, aldiz, 38-5 galdu zuen Bera Beraren zelaira egindako bisitan.


IKSO Studio

Euskal herria txikia izanik eta Pixar edo Dreamworks bezalako estudioetatik etortzen zaizkigun gaur egungo animazioaren kalitateaz hain ohituta gaudelarik, estudio txiki bateko lau pertsonek lor dezakene kalitatea ikusgarria da. Gipuzkoarrak dira, IKSO Studio deitzen dira eta urtetan besteentzako lanean egon ondoren 2007an beraien ibilbidea egitea aukeratu zuten. Bi urte dituen estudioa dugu baina Euskal herrian egin diren 3D-ko lan askoren atzean egon izan dira eta orain kalitatea haundiko produktua eskeintzeko apostu gogorra egiten dabiltza.Zer egiteko gai diren besteei erakusteko labur bat aurkeztu dute duela gutxi, beraien webgunean edonork jeisteko aukera badago, ona hemen helbidea: www.iksostudio.com internetetik zuzenean ikusi daiteke ere http://vimeo.com/3720361 Laburmetraia Zapping deitzen da. Errekurtxo gutxirekin, berezi eta oso kalitate ona duten proiektuak burutu daitezkeela frogatzen dute berarekin. Ordenagailu bidez sortutako marrazki bizidunak dira, estudioko "maskota" den dragoitxo baten istorio txiki bat kontatzen digu. Baina ez da bakarrik istorioa bertan agertzen diren txoko eta detailetxo guztiak oso oso zainduak ditu.Estudio berri honetan lau gazte daude eta oso profil tekniko ezberdinak dituzten arren elkarrekin urtetan lan egin dutela nabari da. Lantalde bikaina osatzen dute, ezagutza konplementarioak izan arren dena ondo batzen dute eta emaitza ikusgarria da benetan. Bi minutu eta erdiko ikusentzunezko bitxia da, beraien hurrengo lanak ikusteko gogotan uzten zaituen horietakoa.


'Marguello auzia' epaitzen hasteko agindu du epaileak

Bilboko epaitegi batek Marguello auziaren epaiketa hasteko agindu zuen atzo. 2006an Osakidetzako kontratu batzuk adjudikatzerakoan irregulartasunak egitea leporatzen diete lau laguni: Jose Carlos Marguello Gurutzetako ospitaleko kalitate zuzendari zenari, Maria Nieves Fernandez bazkideari, Rafael Cerdan Osasun sailburuorde zenari, eta Jose Ramon Elorriaga Osasun zuzendari zenari ?Juan Jose Ibarretxe zen lehendakari orduan, eta Gabriel Inclan Osasun sailburu?. Prebarikazioa, ondasun publikoak bidegabe erabiltzea, administrazio publikoaren aurkako iruzurra eta funtzionarioei debekatutako ekintzak egitea leporatzen diete.


Zabaldu dute 'Kontatu. Osatu' erakusketa Alondegiko Oxford aretoan

Ahalduntzea eta osatze feminista gai hartuta Zumaiako 10 emakumeen sorkuntzak ikusi ahal izango dira Alondegiko Oxford aretoan, abenduaren 8ra arte. Atzo egin zuten irekiera ekitaldia Zumaiako Mugimendu Feministako kideek.


Unicef-en aldeko kontzertua etzi Niessenen

Unicef elkartearen aldeko kontzertua antolatu du etziko Alaia gazte elkarteak. Sarreretatik bildutako diru guztia, Unicefek martxan dituen proiektuetara bideratuko dute. Kontzertua, Niessen Aretoan egingo dute arratsaldeko zazpietatik aurrera, eta bi euroren truke Lolas Club, O´Club eta Casual Blues Donostia aldeko taldeak ikusi ahalko dituzte taula gainean bertaratzen direnek.

“Halako ekimen bidez gizartea sentsibilizatzearekin batera, dirua lortzen dugu proiektuak aurrera eramateko”, azaldu du Unicefen ordezkari Nagore Gorostizak eta antolatzaileei zein musika taldetako kideei eskerrak eman dizkie “musutruk ariko direlako”.

Iker Solera Alaia elkarteko kideak, berriz, herritarrei ekimenean parte hartzeko deia luzatu die. Kontzertuaren sarrerak bi euroan izango dira salgai Niessenen bertan etzi.


Albiolek onartu egin du emaitza ustekabekoa eta txarra izan dela

Halere, PPCren hautagai nagusiak "independentziaren aldeko taldeen porrota" nabarmendu du.

Kataluniako PPk zortzi eserleku galdu ditu (19tik 11ra jaitsi da) igandean egindako hauteskundeetan. Xabier Garcia Albiol PPCren hautagai nagusiak onartu egin du emaitza ez dela "ona" izan, ezta "esperotakoa" ere, baina "independentziaren aldeko taldeen porrota" nabarmendu du.

Hedabideen aurrean egindako agerraldian esan duenez, hauteskundeei plebiszitu izaera eman ziotenek "huts egin dute", hautetsontziek argi utzi baitute "katalanen gehiengoa haustearen kontra" daudela eta "alternatiba" osatzeko proposamena egin du berriz ere, "Katalunia Espainiatik bereizi nahi" dituztenen aurrean.

Kataluniako PPk udal hauteskundeetan baino emaitza hobeak lortu ditu, baina Kataluniako hauteskundeetan inoiz izan duten emaitza txarrenetakoa lortu dute.

"Emaitzak ez dira esperotakoak, hortaz, ezin pozik egon", esan du Albiolek, baina bera hautagai izendatu aurretik inkestek PPri 6-7 eserleku ematen zizkiotela adierazi du.


Zintzilikarioak, zintzilik

Pasa den azaroko Herrigintza Eskola saioan, kainaberazko zintzilikarioak egin zituzten Aranoko haur eta gaztetxoek. Adi-adi entzun zituzten Jaione eta Arantza Iturberen gomendioak, haizearekin edo urarekin soinua eginen duten kainaberazko zintzilikarioak sortzeko.

Orain, zintzilikario horiekin Soinuen Ibilbidea osatzea bakarrik falta da. Horretarako zita jarri dute gaur zortzi, otsailaren 4an.


48 urteko mendizale britainiar bat larri, Erratzun izan duen bero kolpeagatik

Gizona zorabiatzen hasi da Kapelu gainean, eta ondoezik eraman dute helikopteroz Nafarroako Ospitalera.

48 urteko gizonezko ingeles bat larri eraman dute Nafarroako Ospitalera, Erratzuko Kapelu gainean bero kolpea izan ostean.

Gizona ondoezik sentitzen hasi da, zorabiatuta eta bero kolpeen beste sintoma batzuekin, bere lagun batekin mendian zihoala. Bizkaiko beste mendizale batzuek topatu dituzte, eta horiek izan dira 112ra deitu dutenak, 12:50 aldera.

Egoeraz ohartarazi dutenek adierazi dute zaila zela bertara autoz iristea, eta bi orduko ibilbidea zegoela eurenganaino iristeko. Horregatik, helikopteroz joan dira erreskate taldeak.

Hasiera batean Elizondoko osasun zentrora eraman behar zuten gizona bertan arta zezaten, baina konortea galdu duenez, egoerak okerrera egin du eta Nafarroako Ospitalera eraman dute.


Hordagoa jotzeko ordua iritsi da

Hilaren 25an, Euskal Herriko IX. Mus Txapelketako finala jokatuko da Anoetan (Gipuzkoa). Eskualdetik lau bikote sailkatu dira, eta horietako bat Gorka Murillo eta Oier Mora herritarrek osatutakoa da.

Gorka Murillok eta Oier Morak osatzen duen bikoteak baten esperientzia eta bestearen freskotasuna lotzen ditu. Elkarrizketa hasi orduko bistakoa da hori, eta gainera, Oierrek berak ere aitortu egin du: “Ni ez naiz batere ona musean, hemen Gorka da aditua eta jokatzen esperientzia gehiago duena” esan du erdi barrez.

Oraindik gogoratzen dute lehenengo aldiz txapelketa batean parte hartu zuten eguna. Narrondoko festak ziren, eta izugarri gaizki jokatu zuten. “Kalera joan ginen segituan, baina ordutik banuen nik berriro Gorkarekin jokatzeko gogoa. Horrelako feeling moduko bat dugu, berak ongi ezagutzen nau ta badaki, nik ezer esan gabe, zer karta ditudan eskuan. Normalean behintzat asmatzen dizkit” aipatu du Oierrek.

Gorka karta-jokoen zalea da, betidanik, txikitatik. Familiatik datorkion zerbait da. Zumaian, hilean behin mus txapelketa antolatzen da pare bat tabernetan, eta beti joaten da koadrilako Igor Aldabaldetrekurekin. Hain zuzen, urtarrilean jokatu zen txapelketaren ondorioz irabazi zuen Gipuzkoako finalean jokatzeko txartela. “Hilero bezala Igor eta ni mus saiora joan ginen. Esan ziguten, betiko txapelketaz gain, Gipuzkoako finalerako txartela eskuratzeko aukera zegoela. Normalean baino bikote gehiagok hartu genuen parte egun hartan. Zumaiatik, lau bikotek lortu genuen Gipuzkoako finalerako txartela” kontatu du Gorkak.

Gipuzkoakoa, Ibarran

Euskal Herriko Mus Txapelketako finala jokatu aurretik, herrialde bakoitzeko finalak jokatu ziren otsailean. Gipuzkoako kasuan 25ean izan zen, Ibarran. “Gorka bikotekide gabe gelditu zen, izan ere, egun horretan Igorrek ezin zuen joan parte hartzera. Orduan ni eskaini nintzen” esan du Oierrek. Gorkari ongi iruditu zitzaion eta biak joan ziren Ibarrara Zumaiako beste bikoteekin batera. Han, antolatzaileek ez zien inongo arazorik ipini eta biek jokatu zuten.

Guztira 148 bikote izan ziren finalerako txartelak eskuratzeko lehian. Lehenengo partida Altzoko bikote gazte baten kontra egin zuten. 35. mahaian jokatu zuten. “Oso urduri zeuden aurkariak, batez ere horietako bat” gogoratu du Oierrek. “Segituan igartzen zitzaion karta onak zituela, eta gezurrak esaten ere ez ziren oso fin ibili. Nahiko erraz irabazi genien” adierazi du Gorkak.

Hurrengo partida Trintxerpeko bikote helduago baten aurka tokatu zitzaien. “Bagenekien partida hau irabazita Euskal Herriko finalerako txartela lortuko genuela, beraz oso motibaturik joan ginen beraien aurka lehiatzera” esan du Oierrek. Baina uste baino zailtasun handiagoak izan zituzten irabazteko. “Joko azkarrarekin hasi ziren, eta segituan ustel bat egin ziguten. Bigarrengoa ere irabazi egin ziguten, eta ondorioz 2-0 gindoazen. Txapelketa honetan 30 puntu eta 3 usteletara jokatzen da, beraz partidari buelta ematea besterik ez zitzaigun gelditzen. Hurrengo jokoa irabazi genuen, eta 2-1ekoarekin jarri ginen. Momentu horretan, beste bikoteko batek berarekin soldaduzka egin zuen gizon bat ikusi zuen. Kasu egitera joan zen” jarraitu du Oierrek. “Orduan guk momentu hori komunera joan eta zerbait edateko aprobetxatu genuen. Lasaitu eta animoak eman genizkion elkarri. Eseri ginen, jokatzen hasi eta buelta eman genion partidari. Karta hobeagoak etorri zitzaizkigun, gezurrak esaten eta asmatu genuen… Oso gustura jarri ginen txartela lortu genuelako” esan du Gorkak.

Finalerako txartela lortuta, Gipuzkoako txapelduna izateko lehia hasi zen momentu horretatik aurrera. Beraz, hirugarren partida bat jokatu zuten. “Kasualitatea da baina, hirugarren bikote honetako gizon bat, aurreko aurkariarekin soldaduzka egin zuen gizon bera zen” gogoratu du irribarretsu Oierrek. Partida hau galdu egin zuten, ondorioz, kaleratuak izan ziren. Baina Gipuzkoatik Euskal Herriko finalerako sailkatu ziren 32 bikote horien artean sartu ziren. Zumaiatik bakarrak.

Finalean, gozatzera

Martxoaren 25ean jokatuko da final handia Anoetan. Guztira, zazpi probintzietatik etorritako 128 bikote izango dira. Ez dakite zehatz nola izango den finala, baina partida bakoitzean bikote bat kanporatzen izango dela uste dute. Goizeko 09:00etan hasiko da eta Oierri gaueko txandan lana egitea tokatzen zaionez, ia jarraian joan beharko du. “Ibarrara joan ginenean, Gorkari tokatu zitzaion gauez lana egitea, baina orduan gutxienez arratsaldean hasten zen txapelketa eta beraz goizean lo egin zuen. Ederra daukat nik orain” esan du barrez.

Beraien helburua gutxienez eguerdi arte irautea da. “Behin haraino joanda, lehenengo partidan kalera joatea ez dugu nahi. Eta beno, sarietan sartzen bagara, askoz hobeto!” aipatu du Gorkak. Asmoa gozatzera irtetea da. “Karta-jokoetan azkenean zortea ere behar izaten da, eta beraz, gozatzera irten eta ongi pasatzeko helburuarekin joango gara” jarraitu du. “Lehenengo aldia da horrelako txapelketa batean parte hartzen dudana. Batez ere bertan dagoen giroarekin gelditzen naiz; oso sanoa, jendea jatorra, umore puntuarekin… Jendea ezagutzeko aukera ona da, eta baita denbora pasa gisa ere” nabarmendu du Oierrek.

“Ongi dago jendea ezagutzea eta hori guztia, baina kanporaketa aurrera joan ahala, ez da bromarik izaten. Eta sari potoloetara iristen bazara... argi! Hemen ez dago lagunik” gogoratu dio barrez Gorkak. Koadrilako lagunak biak, elkar ezagutzearen abantailarekin jokatuko dute. Horixe da beraien estrategia bakarra.


Urrutiko intxaurrak

Gure amonak zioen: “Urrutiko

intxaurrak hamalau. Bertaratu eta

lau!” Amonak arrazoi osoa edukiko

ote, ala okerra zen haren kasketa?

Bertaratu naiz mantsoki urrutira,

etorri naiz urrutitik bertara,

eta oro zen kolore eta distira,

den-dena elur urdina mara-mara.

Zenbatsu kontatu ditut orduan?

Han hamalau eta hemen, berriz, hiru-lau?

Hemen batekoz beste eta han erbeste?

Arrazoi gure amonak munduan?

Ezin esan sardiña edo bakalau!

Ergelik ba ote lurrean ni beste?


Guraso baimen berdinak Nafarroako funtzionarioentzat

Guraso bakarreko sendientzako laguntzak ezartzeko arau bat onartu du Nafarroako Parlamentuak, aho batez.


Portugaldar

Tabernako telebistan, Portugalgo gobernu aurrerakoiak austeritatea nola utzi duen bazterrera, ezkerreko politikak egiteari uko egin gabe, krisiaren aurretiko datuetara (soldatak eta pentsioak barne) eramanez herrialdea. Ez da toki onena xehetasunetan arreta jartzeko. Halere, bezero batek Portugalez eman du iritzia, batez ere Espainiarekin erkatzeko. Portugalek guztian aurrea hartzen dio bizkarreko herrialdeari: Salazar Franco baino lehenago izan zuten; diktadurarekin ere lehenago amaitu zuten; behar bezalako gobernu bat, krisiarekin lehiatzen dakiena, edukitzen ere aurreratu direlako korolarioa airean gelditu da, esan gabe, solasari bezero gehiago batu baitzaizkio, hasierako tonutik desbideratuta, maila orokorraren kalterako, Portugalek batez ere norako turistiko gisa dituen onurak aletuz. Nik ere neure harri koskorra ekarri dut (Carminho fadista, porco a la alentejana, San Miguel uhartea...).

Tabernako bazter batean eseritako gizon isila seinalatuz hitz egin digu zerbitzariak, elkarrizketan sar dezagun. «Ba, Alberto Portokoa da». Denok sentitu dugu kalaka eten digutela, benetako portuges baten autoritate nabarmen bezain deserosoak geure buruari eman diogun arnasguneaz desjabetu izan bagintu bezala.


Herriarteko txapelketako finalaurrekoak jokatuko dira zapatuan Markina-Xemeingo frontoi nagusian

Bizkaiko XLIII. Herriarteko Esku Pilota Txapelketako finalaurrekoak jokatuko ditu Markinako Eskupilota Taldeak, Galdakaoren kontra, zapatuan, 17:00etan, Markina-Xemeingo frontoi nagusian. Joaneko partidu guztiak irabazi zituen taldeak, eta itzuleran be garaipena izango du helburu.

Galdakaon, uste baino errazago irabazi zuen Markinak. 22 eta 2 irabazi zuten kadete mailan jokatzen duten Zubikarai eta Urizarrek, gazteetan, zortzi tantuko aldea atera zieten Albizu eta Pujanak galdakaoztarreri, eta nagusien mailan be, 22 eta 10 gailendu ziren Malasetxebarria eta Kastillo. Bardin ibilita, garaipena Markina-Xemeinen geratuko dela esan daiteke, baina kanporaketa honetan etxeko partidek duten aparteko garrantzia kontuan hartuta, Esku Pilota Taldeak ahalik eta jende kopuru handiena batu nahi du bihar frontoian taldea animatzeko. «Gure pilotariek guztion laguntza behar dute», esan dute.

Itzulerako finalaurrekoa Zubikaraik eta Mendibek, Albizuk eta Pujanak, eta Zapak eta Kastillok jokatuko dute.


Gizon bat hil da Abadiñon, auto batek harrapatuta

Gaur 10:50 inguruan 44 urteko gizon bat zendu da Abadiñon (Bizkaia), ibilgailu batek harrapatuta. BI-3333 errepidean gertatu da ezbeharra eta itxi egin dute istripua jazo den parean. Lekeitiokoa (Bizkaia) zen hildakoa.

Ertzaintza istripuaren nondik norakoak ikertzen ari da.


Txaruta pilota elkartea gustora 2011n izandako emaitzekin

Hainbat txapel eskuratu dituzte

Baztango Txaruta Pilota Elkartea kontent gelditu da 2011ko emaitzekin, onak izan baitira.

Nafarroako Kirol Jokoetan, gazteen mailan txapeldun izan zen Arkaitz Untxalo buruz buru, eta kimuen B mailan binaka Ariztegi eta Elizondo. Horiez gain, azpitxapeldun izan ziren Trantxe eta Begino gazteen B mailan, Antso eta Oskoz haurretan eta Albiasu eta Begino kadeteetan. Finalerdietan gelditu ziren Merino eta Gaskue haurren B mailan, Apeztegia gazteetan eta Zaranton-Jauregi helduetan.

Belateko Ligan bortz txapel lortu zituzten: Ariztia eta Etxeberek ttikietan, Larralde eta Ariztegik umeetan, Elizondo eta Barrenetxek kimuetan, Irazoki eta Gazteluk haurren B mailan eta Antso eta Oskozek A mailan. Albiasu eta Trantxe azpitxapeldun izan ziren kadeteetan.

Zizur Nagusiko lau t’erdikoan, Xabi Arraztoa nagusitu zen helduetan eta finalerdietan gelditu ziren Mikel Ariztia, Oier Ariztegi, Enaitz Antso, Iker Espelosin eta Sergio Oskoz.

Barañaingo txapelketatik txapelekin etorri ziren Ariztia eta Etxebere ttikien mailan eta Albiasu eta Begino kadeteetan. Zaranton eta Jauregi azpitxapeldun izan ziren helduen kategorian.

Lizarran Enaitz Antso eta Iker Espelosinek irabazi zuten haurretan eta Untxalok gazteetan.

Burlatako Udako Torneoan, Oskoz haurretan eta Apeztegia gazteetan txapeldun izan ziren. Apeztegiak Abadiñoko txapela ere jantzi zuen. Usurbilgo txapelketan, helduetan azpitxapeldun izan zen Toni Uharte.

Irurtzungo txapelketan Enaitz Antso eta Iker Espelosin txapeldun izan ziren haurren mailan eta Untxalo kadeteetan.

Lazkaon, helduetan txapeldun izan zen Gaizka Otxandorena eta Antiguoko txapelketan azpitxapeldun izan zen.

Oreretan, gazteen kategorian txapeldun izan zen Joseba Apeztegia.

Gasteizko Txukun Lakua txapelketan, Ariztegik irabazi zuen umeetan eta Gaskuek kimuetan. Haurretan azpitxapeldun izan zen Oskoz.

Donostiako Aste Nagusiko torneoan, Larralde eta Ariztegi txapeldun izan ziren umeetan, Antso eta Oskoz haurretan eta Untxalo kadeteetan.

Lezoko txapelketan, G. Otxandorenak irabazi zuen helduetan eta J. Apeztegia azpitxapeldun izan zen gazteetan.

Bortzirietako txapelketan, azkenik, txapela eskuratu zuten Ariztiak eta Etxeberek umeen mailan eta Antso eta Espelosinek haurretan.


Musika eta irudia modu berezian uztartuko dituzte bihar Lakaxitan

Lakaxita gaztetxeak bi saio berezi antolatu ditu biharko (hilak 4). Musika eta irudia uztartzeko asmoz, kontzertu eta proiekzio bereziak egingo dituzte. 20:00etan ekingo diote biharkoari, eta sarrerak 5 euroan eskura daitezke.

Lehenik, Gure Sor Lekua euskarazko lehen filma proiektatuko dute, modu oso berezian gainera. Paxkal Irigoyen musikariak musika jarriko dio filmari, zuzenean. “Garai baten lekuko den dokumentalari soinu banda sortzerat dator Paxkal Irigoyen, irudiak isiltasunetik ateratzerat”, adierazi dute Lakaxitako kideek.

Bigarren saioan ordea, Uraren Oldea kontzertu musikal-bisuala eskainiko du Peru Galbetek. “Uholde batek harrapatutako familiako diapositiba zaharrak berreskuratu eta oinarritzat hartu ditu Peru Galbetek sentikari hau sortzeko”, diote biharkoa antolatu dutenek.


Hobiratze duina izan du Sagardia Goñi familiak

Gazteluko hilerrian hobiratu dituzte, senideen esku utzi eta gero hildako zazpi lagunen arrastoak.

Duela 81 urte, 1936ko abuztuaren 30eko arratsean, Juana Josefa Goñi 38 urteko gazteluarra eta haren sei seme-alabak desagertu ziren Malerreka eskualdean. Nafarroan 36ko gerraren testuinguruan gertatutako krimenik ilunenetakoa izan zen, eta zurrumurruek, kondaira itxurak eta isiltasunak estali zuten luzaroan. Sagardia-Goñi sendiko kideak Legarreako leizean amilarazi zituztela zioten zurrumurruek, Gazteluko eta Legasako lurrek bat egiten duten tokian.

80 urte geroago, familiak gordetako memoriak, Jose Mari Esparza historialariaren ikerketak eta Aranzadi zientzia elkartearen lanak leizetik egia azaleratzea lortu zuten. Iaz atera zituzten arrastoak leizetik, eta, asteburuan, omenaldia egin zieten Gaztelun.

Lehenik, leizearen sarreran jarri zuten oroitarria inauguratu zuten; ondoren, Gazteluko plazan, senideei eman zizkieten aztarnak. Ekitaldian izan ziren, besteak beste, Ana Ollo Nafarroako Gobernuko Herritarren eta Erakundeen Harremanetarako kontseilaria eta Isabel Elizalde Nekazaritza Garapenerako kontseilaria. Omenaldiaren ostean, hilerrira eraman zituzten gorpuzkiak, eta bertan hobiratu.

Ollok udalaren, memoriaren aldeko elkarteen, Satorrak espeleologia taldearen eta Aranzadi zientzia elkartearen lana eskertu zuen.

Otsoportillon, berriz, ekitaldi bat egin zuten, 1936an hango leizera bota zituzten herritarrak gogoratzeko. Ekitaldiaren aurretik eraso egin zioten horien omenezko eskulturari, leizean gehiagorentzako lekua dagoela mehatxu eginez.


Danenako kideek botako dute txupinazoa

Gaur iluntzeko 20:00etan lehertuko da jaia Zizurkilen. Danena kirol elkarteko kideak izango dira aurten txupinazoa botatzeko arduradunak.

Biziberritu egin da Zizurkilgo Danena Kirol Elkartea. Herriko nahiz inguruko haur eta gazte ugari ari da futbolean elkartearen baitan, eta txirrindularitza zein atletismoko sailak ere sortu berriak dituzte. Azken urteotan egindako lanak fruituak eman ditu, eta, horren lekuko, herriko jaietan jasoko duten omenaldia. Irailaren 6an, herriko jaien hasiera iragartzen duen txupinazoa botako dute Danenako kideek, modu horretan herrikideen aitorpena jasoz.

300 futbolari

Josu Sarasola zizurkildarra Danena Kirol Elkarteko lehendakaria da. Barru-barrutik ezagutu du elkartearen hazkuntza eta biziberritze prozesua, eta pozik dago egindako bidearekin. “300 haur eta gazte ari da egun futbolean Danenarekin. Kategoria ezberdinetako 15 talde ditugu guztira, eta hori kudeatzeak lan handia ematen du. Nolanahi ere, oso gustura gaude. Jendeak kontuan hartzen gaituela konturatu gara eta txupinazoa botateko aukera emateak, hori berretsi digu”.

Lau urte daramatza Josuk Danenako zuzendaritza taldean: “Oso denbora gutxian ikaragarri hazi da taldea. Futbola indarrean dago eta 40 gazte inguru izatetik, 300 jokalari izatera pasa gara. Futbol eskolan izena ematen dutenen kopurua haziz doa etengabe, eta inguruko herrietako haurrak ere gerturatzen zaizkigu”.

Entrenamenduak martxan

Dagoeneko entrenamenduetan hasita daude maila ezberdinetako taldeak. Danenako futbol zelaiaren inguruan, beraz, hasi da mugimendua. “Futbol eskolako kideak urrian hasiko dira, gainerakoak berriz, martxan dira dagoeneko. Iraila erdialdean hasiko da denboraldia eta, aurrez, entrenamenduak egin behar izaten dira, noski”. Taldeen artean, neskek osatutako bi talde izango ditu aurten Danenak. Josu Sarasolak azpimarratu duenez, “oso pozgarria da hori. Iaz lortu genuen nesken lehen taldea ateratzea. Aurtengo deialdiari erantzunez, neska gehiago gerturatu zaigu, eta infantil mailako bigarren taldea osatzea lortu dugu”.

Ekitaldi ezberdinak

Futbol zelai berritua du Danena Kirol Elkarteak, eta epe ertainean, berrikuntzak egingo dizkiote. “Harmailak jartzeko lanak egingo dituzte. Horixe da zelaia guztiz osatzeko falta den gauza bakarra, eta laster izango dugu. Mugimendu handia sortzen da zelaiaren inguruan eta oso ondo etorriko zaizkigu harmaila horiek; egunero-egunero izaten dira entrenamendu saioak eta asteburuetan berriz partidak. Udan zehar, bestalde, ekitaldi ezberdinak antolatu dira bertan. Jon Gaztañaga futbol kanpusa izan genuen ekaina amaieran, eta Donosti Cup-eko partidak uztailean. Oso esperientzia politak izan dira biak ere”. Sport-Madness enpresaren ekimenez antolatu zuten Jon Gaztañaga kirol kanpusa. Josuk azaldu duenez, “50 haur inguruk hartu zuen parte, oso gustura gainera. Gaztañaga egunero-egunero etorri zen saioetara eta Markel Bergara eta Imanol Agirretxe ere gerturatu ziren. Gaztetxoekin entrenatzen aritu ziren, oso atsegin. Sekulakoa izan zen hori umeentzat, ez ahazteko modukoa”.

Donosti Cup-ek ere jende asko ekarri zuen Danena futbol zelaira. “Oso giro polita sortzen du txapelketak. Kanpotik etorritako talde asko bertaratu zen Zizurkilera, eta oso ondo atera zen. Guretzat lan handiko egunak izaten dira, zelaiaren inguruan ordu asko pasa behar izaten dugulako, baina merezi du”.

Txirrindularitza ere bai

Joan zen ikasturtetik, atal berria du Danena Kirol Elkarteak; txirrindularitza eskola. Josu Sarasolak azaldu du zein izan zen taldearen iturburua: “Ander Altuna zizurkildarrak egin zuen eskola sortzeko proposamena. Danena elkartearen barruan ondo txerta zitekeela iritzi genion, eta aurrera egin genuen. Aurrez ere bagenuen harremana Anderrekin. Izan ere, Gipuzkoako Emakumeen Biraren baitan Zizurkilen egiten den lasterketa, Danena elkartearen babesarekin antolatu izan baitu Anderrek”.

Eskolarako izen-ematea zabalduta, 10 haur gerturatu zen joan zen ikasturtean, neska eta mutil, benjamin mailakoak guztiak ere. Izarne Maioz asteasuarra eta Jokin Alberdi zizurkildarra dira gaztetxoen entrenatzaileak, eta oso gustura ekin diote bideari: “Haurrak, eta haien gurasoak, oso gustura dabiltza. Horren adierazgarri da, datorren ikasturterako ikasle kopurua bikoiztu egin da. Ahoz aho zabalduz joan da txirrindularitza eskolaren berri, eta jende asko gerturatu zaigu”. Eskolarteko Zizurkilgo lehen lasterketa ere antolatu zuten Danenako kideek maiatzean. “Oso polita izan zen. Parte hartzaileak oso gustura geratu ziren, eta baita gu ere”, azpimarratu du Josuk.

Danena ordezkatuz

Atletismo saila ere martxan du Danenak. Herriko korrikalariei, Zizurkilen izenean lehiatzeko aukera ematea da taldearen helburu nagusia. “Ez da ekitaldi berezirik antolatzen. Arropa atera genuen eta taldeko kideen artean banatu, entrenamendu zein lasterketatan jantzi dezaten. Denborarekin, ekitaldiren bat antolatzen hasteko asmoa ere badugu, nolanahi ere”, azaldu du Josuk.

Bazkidetza

Danena elkarteko bazkide izateko aukera zabalik dago. Elkartearen erabakietan parte hartzeko aukera ematen du bazkidetzak eta futboleko kuota ordaintzen duen guztia da elkarteko bazkide. Josuk gaineratu duenez, “herritar guztiei bazkide izateko aukera eskaintzea erabaki genuen. Bazkidetza kanpaina egin genuen eta 30 zizurkildar gerturatu zitzaizkigun. Oraindik ere badago bazkidetza egiteko aukera. Urte osoko kuota 30 eurokoa da eta Danenako sail guztietako bazkide izateko aukera ematen du”. Danena elkartera gerturatuta bete daiteke bazkidetza txartela, eta Egarri tabernan ere badituzte bete beharreko orriak.

Irailaren 6an, Danenako kideak izango dira jaien hasierako protagonista nagusiak: Urte osoko lana eta ahalegina txalotzeko momentua.


2015eko Arabako Bertsolari Txapelketarako sailkatu da Paula Amilburu

2015eko Arabako Txapelketarako hirugarren eta laugarren aurre-kanporaketak jokatu ziren zapatuan Ozaetan, eta Paula Amilburu aramaioarrak eskuratu zuen txarteletako bat. Aramaioko beste ordezkari bat ere izan zen, Peru Abarrategi, baina honen aurre-kanporaketan Unai Mendibilek lortu zuen txartela.

Zapatuko lehenengo aurre-kanporaketan horrela geratu zen sailkapena: Paula Amilburu, 206 puntu; Jon Ruiz de Pinedo, 165,5; Iker Pastor, 163,5; Asier Rubio, 162,5; Josu Campo, 159,5; eta Iñaki Cabeza, 125,5.

Beste kanporaketan, berriz: Unai Mendibil, 184,5 puntu; Unai Bengoetxea, 182,5; Peru Abarrategi, 176; Ainhoa Comas, 144; Jon Sanchez, 95; eta Maite Murga, 92.

Datorren zapatuko Elosuko azken aurre-kanporaketarekin jakingo da beste ze lagun ariko diren txapelketan, saio guztietako puntuen arabera. Xabi Igoa ere sailkatuta dago, Amilburu bezala.


Karobin partidak gaur eta bihar

Karobi elkarteko mus txapelketan ere partidak gaur eta bihar: Paco-Patxi/ Arantxa-Manolo; Mikel-Joxe/Benito-Jose; Gerardo-Santi/Carlos-Juan Luis; Jokin-Xabi/Arantxa-Manolo; Rafa-Jose/Juli-Miguel; Pina-Fernan/Emilio-Javi; Mariano-Patxi/Cuenca-Luis; Miguel-Miguel/Pascual-Blas; Mª Angeles-Mª Carmen/Santi-Dioni; eta Josian-Tomas/Txema-Andoni.


Mintza Eguna Getxon egingo dute aurten

Topagunea Euskara Elkarteen Federazioa duela hiru urte hasi zen antolatzen ‘Mintza Eguna’ ekimena. Hori Euskal Herriko mintzapraktika taldeen elkargunea da, eta aukera paregabea eskaintzen du kurtsoari amaiera emateko, eta mintzapraktika taldeetako partaideek elkar ezagutzeko. Mintza Egunaren lehenengo edizioa Iruñerrin antolatu zuten 2006. urtean; eta bigarrena, Donostian iaz. Hirugarren edizioa ekainaren 14an, zapatuz, egingo dute Getxon. Bertan ekitaldi hauek izango dira goizeko 11etatik aurrera: ongi etorria, Portu Zaharreko orubean; ibilaldi gidatua; kalejira eta bazkaria. Horrezaz gainera, sariak banatuko dituzte bazkalostean. Mintza Egunak helburu bi ditu. Alde batetik, mintzapraktika egitasmoen tamaina eta zabalkundea ezagutzera eman nahi dute arduradunek; eta, beste alde batetik, ekimenaren alde ludikoa ere azpimarratu nahi dute. Mintzapraktika edo Berbalagun egitasmoak pertsona hauei daude zuzenduta: euskaraz hitz egiteko ohitura dutenei; euskaraz ongi jakin arren, norekin hitz egin ez dutenei; euskarazko harreman sareak zabaltzen eta inguru euskaldunak sortzen lagundu nahi dutenei; eta euskalduntze prozesua bukatzen dabiltzanei. Gaur egun 48 herrialdek eta 2.467 lagunek parte hartzen dute mintzapraktika egitasmoetan. Txorierrin ere Berbalagun taldeak ditugu Larrabetzun eta Derion.


Gazteen aisialdirako hamaika ekimen Iruñean 'Txankletak 17' programarekin

>Iruñeko Udalak gazteei udarako egiten dien eskaintza da 'Txankletak 17': 1.000 zinema-sarrera, ihes-jokoan aritzeko 180 leku eta abentura-jarduerak, besteak beste.

>Ekainaren 22tik 29ra eman ahal izango da izena, Gaztediaren Etxean.

Ziudadelatik ihes egiteko erronka, zine-estreinaldiak euro baten truke ikusteko aukera, abentura-jarduerak uretan zein airean hiritik irten gabe, taldeka edo begirale pertsonal batekin, doako jarduerak egunero eta zaletasun oro asetzeko modukoak, Gaztediaren Etxean... Hori guztia da Txankletak"17, Iruñeko Udalaren udako proposamena gazteen aisialdirako.

Aisialdi-tarteetarako eskaintza zabala egin nahi du Udalak, besteekin elkartzea sustatzeko eta bestelako zaletasunak ez dituzten gazteei haien intereseko jardueratan hasteko aukera eskaintzeko. Kirol-aisialdia eta aisialdi lasaiagoa, beti ere hiri barruan, uztailaren 22tik irailaren 9ra arte egingo den jarduera sortaren bitartez. Programa berritzailea da, eta ordezkatu nahi ditu iazko udan estreinatu ziren abentura anitzeko asteburuak, zeinak abiarazi baitziren Udalak udan gazteendako programaziorik eskaini gabe lau urte eman ondoren. .

Partaidetzako, Berdintasuneko eta Gizartea Ahalduntzeko Alorreko zinegotzi ordezkari Alberto Labargak eta Gazteriako teknikari Manolo Goñik aurkeztu dute, gaur goizean, Txankletak"17. Udalak gazteen erosteko ahalmenari egokitutako programa eskaintzeko esfortzua egin duela nabarmendu dute, azken urteetan ahalmen hori murriztu baita. Horregatik, Gaztediaren Etxetik kanpo egingo diren jardueren prezioa 4 eta 5 euro artekoa izango da, eta Gaztediaren Etxean, egunero, doako programazioa eskaintzea aurreikusita dago, abuztuan zehar. Izen-emateak taldeka zein bakarka egin daitezke, eta kirola egiteko 400 txartel egongo dira eskuragarri, eta programak iraun bitartean saio partikularren ordez trukatu ahal izango dira.

Udal-jarduerak 14 eta 30 urte arteko gazteei zuzenduta daude, baina Ziudadelan egingo den ihes-jokoaren saioetan 12 eta 16 urte artekoek soilik parte hartzen ahalko dute. Ekainaren 22tik 29ra eman ahal izango da izena, Gaztediaren Etxean, aurrez aurre. Argibide gehiago eskatzeko, jo 948 233512 telefonora edo www.pamplonajoven.es eta http://www.pamplonajoven.wordpress.com./ webguneetara.

Abentura irudimenean dago

Ihes-joko edo escape room delakoak -gela batetik ateratzeko bidea topatzea, buru-argitasuna baliatuta- gero eta zale gehiago dituen jarduera da. Abentura grafikoetan maiz agertu ohi den egoera bat benetan bizitzea da jokoaren gakoa: pertsona talde batek egoera jakin baterako irtenbidea topatu behar du, pistak eta hari-mutur guztiak lotuta, elkarlanean. Jarduera hau Ziudadelako Arma Aretoan egingo da: hiru solairutako eraikina, 1.279 m2-koa, egun erakusketa-areto dena, eta bere garaian, artilleria biltegi izandakoa.

Udalaren ihes-joko hau gai hauetan aditua den enpresa batek prestatu du, El legado de Verboom izena du, eta arte garaikidearen alorrean girotuta dago. Egingo diren sei saioetako bakoitzean 300 urtez ezkutuan gordetako sekretuak argitu beharko dira, giltzapetuta daudenek Arma Aretotik atera nahi badute. 30 leku daude saio bakoitzeko, eta talde bakoitzak gehienez ere bost kide izan ditzake (guztira 180 leku daude). Jarduera 20:30ean hasiko da, eta 80 minutu inguru iraungo du.

Beste bizitza batzuk bizi daitezke baita ere zinemaren bidez. Iruñeko Udalak, Golem Yamaguchi eta Golem Baiona zinema-aretoekin elkarlanean, 1.000 zinema-sarrera eskainiko ditu euro batean, uztailaren 23tik irailaren 15era bitarte. Interesa dutenek, udan zehar, gehienez ere bost sarrera erosi ahalko dituzte prezio horretan. Zinematan une horretan ikusgai dauden filmen eta ordutegien artean aukeratu beharko dute (betiere lekurik gelditzen bada). Zinema-txartelak aurrez trukatu behar dira leihatilan.

Saltoka aritu, urpeko igeriketa egin, eskalada...

Ez dago urrun joan beharrik abentura-kirolak egiteko. Premisa horretatik abiatuta, Iruñeko Udalak abenturazko kirol jarduerak programatu ditu hirian. Eskalada edo errapela, Rocópolis-en; urpeko igeriketa, Arantzadiko igerilekuetan edo Guelbenzu Jolaslekuan; akrobata hegalari bihurtu, Salting Iruñako ohe elastikoetan; edo Argan piraguismoa egiten ikasi, Caparrosoren Errota Piraguismo Eskolan.

Guztira taldeka egiteko 10 saio eskainiko dira. Lehenengo hiru jarduerak (2 eskalada saio, 4 urpeko igeriketa saio, 2 salto saio) udako ostiraletan egin ahal izango dira, irailaren 8ra arte, data eta ordutegi ezberdinetan, halako moduan non partaide bakoitzak eskaintzen diren jardueretako bat baino gehiago egin ahal baititu. Piraguismoa uztailaren 22an eta abuztuaren 15ean izango da (larunbatak). Baina jarduerak bakarka egin nahi dituztenendako, banakako 100 txartel daude kirol-modalitate bakoitzeko, ekainaren 22tik irailaren 15era bitarte jarduera non egingo den eta bertara joan ahal izateko. Txartelak Gaztediaren Etxean eskuratu ahal izango dira Txankletas"17 programan izena emateko epean zehar.

Lau proposamenez gozatzeko, hortaz, bi modalitate daude: taldeka (4 euro leku bakoitzeko), edo banakako xartela erosita (5 euroan) -txartel honek laguntza tekniko espezializatuarekin egitekoa den jarduera noiz egin libreki hautatzeko aukera ematen du-. Jardueretan parte hartzeko betekizun bakarrak igeri egiten jakitea (uretan diren jardueretarako) eta arropa egokia eramatea dira. Jarduera bakoitzaren prezioan dagokion asegurua sartuta dago.

Abuztua: egutegi bete-betea

Abuztuaren 1etik 31ra eta 14 urtetik gorako gazteendako 26 jarduera egingo dira Gaztediaren Etxean, egunero bat ezberdina, 19:30etik 21:00etara. Guztiak doan izango dira eta ez da beharrezkoa izango aurrez izena ematea. Astelehenetik ostiralera eskainiko dira jarduerak (abuztuaren 15ean salbu, jaieguna denez Gaztediaren Etxea itxita egongo baita).

Dastatzeko menu moduko bat izango da eskaintza: salsa, hip hop, dance hall eta sabel dantza master classak eta autoestimu, grafitti edo antzerki-inprobisaziozko lantegiak, txandaka. Buztina modelatzeko, lurrinak egiteko, arropa kustomizatzeko eta eva gomazko orri-markatzaileak egiteko parada ere izango da. Robotika laborategian eta ziber-ikasgelan ere jarduerak eskainiko dira udan, ikasteko avatarrak eta Android mugikorrendako bideojokoak egiten, etab.

Arratsaldea trebetasun dibertigarriak ikasten emateko modua izango da, eta bide batez, urte osoan zehar Gaztediaren Etxean egiten diren jarduerak lehen eskutik ezagutzekoa, zeinak irailetik aurrera berriro ere hasiko diren.


Lezoko EAJk eta EH Bilduk bat egin dute udalerriaren lurren defentsan

LZPren kontra egindako manifestazioa

Azkenean, adostasuna. Lezoko lur eremuen defentsan, horretarako oinarri Lezoko Plan Orokorra hartuta, bat egin dute EAJk eta EH Bilduk, udalean ordezkaritza duten bi talde politiko nagusiek. Eusko Jaurlaritzaren Lurraldeko Zatitako Planari (LZP) adostutako alegazioa jarri diote, LZPren barruan Lezorako prestatutakoak bertan behera uzteko eskatuz.

Plan horrek udalerria ordenatzeko indarrean dagoen agiriarekin (Plan Orokorra) talka egiten duela iritzita, eta bi taldeen arabera herriko ordenazio agiriaren “marra gorriak” ukitzen dituelako, bat egin eta Jaurlaritzan alegazioa erregistratu dute, “handia da gure kezka”. Eta Lezo-Gaintxurizketa eremurako LZPn jasota dagoena bertan behera uztea exijitzen dute bi alderdiek: “Ez intermodalik, ez azalera logistikorik, ez herrian zeharreko errepide berririk Lezoko herrirako”.

Alegazioa aurkezteko erabakiak, beraz, bi alde ditu. Bat teknikoa da (beheko PDFan ikus daitezke alderdi tekniko horiek), eta horrekin batera lotuta doa Lezoren defentsa, bigarren aldea, eta beharbada, denari zentzua ematen diona. Hala, bi alderdiek egindako oharrean agertzen denez, LZPren barruko egitasmo asko Lezo estrategikoa delako egingo lirateke; baina hori ez dela horrela diote bi alderdiek, “erabaki politikoz da Lezo estrategiko, ez berez. [LZPrekin) goitik behera aldatuko zaigu herria, eta ez dugu halako aldaketa bidezko egiten duten pisuzko argudiorik ikusi landu ditugun dokumentuetan eta izan ditugun bileretan”.

Hori horrela, LZPk Lezori “ahalegin handia” eskatzen diola ziurtatu dute bi alderdiek, eta ahalegin hori egiteko jasotako argudioen pisua “eskasa” izan dela. Horretan ados zeuden bi alderdiak LZP lantzeko egin zen ezohiko plenoan, baina orduan, ez zen adostasunik izan. Orain bai.

Alegazioa, txosten teknikoa


Hautetsien erdiekin eginen da gaur Euskal Elkargoko batzarra

«Osasun egoerari erantzuteko» hartu dute erabakia elkargoko batzorde exekutiboan, eta Baionako suprefetak baieztatu du. Hainbat hautetsik desadostasunak agertu dituzte

Gaurko Euskal Hirigune Elkargoko batzarrak haserrea sortu du hautetsi batengan baino gehiagorengan. Otsailaren 28an egitekoa zen berez, baina, osasun egoeragatik, gibelatzea erabaki zuen Jean Rene Etxegarai lehendakariak, osasun dispositiboa indartzeko neurri berriak aurkitu artean. Hau erabaki dute: hautetsien erdiekin eginen da batzarra, eta lurralde eremuei eskatu diete hautetsiak izendatzeko. Neurri berriak eztabaida handiak eragin ditu, eta «demokratikoki» sortzen dituen arazoak nabarmendu dituzte batzuek. Beste behin, duda sortu da neurriak osasun egoeragatik hartuak ote diren, aitzineko aldian bezala gai gatazkatsuak aipatzekoak baitituzte gaurko bilkuran ere.

332 hautetsi dira elkargoko batzarrean, baina 119k baizik ez dute parte hartzen ahalko gaur. Sortzen duen lehen galdera da ea legezkoa ote den, eta ez ote duen arazorik sortzen ahal quorumari dagokionez, hautetsien erdiak beharrezkoak baitira normalean. Eneritz Zabaleta juristaren hitzetan, azaroan luzatu zuten osasun larrialdiaren barnean sartzen da. «Arauak aldatu zituzten bilkurak bideokonferentziaz egitea erraztu eta jende gutxiago biltzea ahalbidetzeko». Horren arabera, hautetsien herenak aski dira quoruma betetzeko, eta prokurazioek ere balio dute kopurura heltzeko.

Halere, kexa agertu dute hautetsi batzuek, herri batzuek ez baitute ordezkaritza zuzenik izanen batzarrean. «Zuberoako lurralde eremuan gaizki ikusi dugu erabakia. Herri bat = boz bat printzipioari atxikiak dira herrietako ordezkariak», esplikatu du Peio Quihillalt Ligiko (Zuberoa) auzapezak. Elkargoko zerbitzuei beste proposamen bat egin zieten Zuberoatik: batzarra leku batera baino gehiagotara deszentralizatzea, hautetsi guziek parte hartzeko parada izan zezaten. Zinema geletan egiteko aukera aipatu zuten; ezezkoa eman zuen elkargoak. Eztabaida luze baten ondotik, Zuberoari zegozkion hemezortzi ordezkariak izendatzea onartu zuten martxoaren 11n. «Gaitza izan zen», aitortu du Quihillaltek. Ondokoa beste manera batez egiteko eskatu dute.

Elkargoko komunikazio zerbitzuaren arabera, kontseilu exekutiboan hartu zuten erabakia, «gehiengo zabal baten oniritziarekin», eta Baionako suprefetak baieztatu du, idatziz. 8 metro karratuko espazioa izanen du hautetsi bakoitzak, eta prentsa eta publikoa harmailetan izanen dira, distantzia atxikiz. «Antolaketa aldetik sekulako lana egiten ari da krisialdiaren hasieratik; hautetsi anitzek goretsi dute», azpimarratu dute.

Denek ez, hala ere. Arño Gaztanbide Aiherrako (Nafarroa Beherea) auzapezak ere «gaizki» ikusten du erabakia. «Ez da normala! Iduriz ez dutela hauturik… erdi sinesten dut», adierazi du. «Demokratikoki ez da zuzena. Badira gai bereziak larunbatean aipatu behar ditugunak. Ez dakit zer den horren gibelean». Beste lurralde eremuetan bezala, Hazparnekoan ere eztabaida sortu du erabakiak..

Jean Daugerreko harmailak

Otsailean bezala, bada erabakiaren gibelean arrazoi politikoak ikusten dituenik. Zuberoan batek baino gehiagok «duda» agertu duela dio Quihillaltek, ea zinez eritasuna den oinarrian. «Susmagarria da jendearentzat. Espres egina izan dela uste dute; estakurua dela gauzak pasarazteko».

Zehazki, 25., 26. eta 27. puntuak dira auzitan. Hiru proiekturen diruztapena bozkatzera deituak dira elkargoko hautetsiak gaurko batzarrean: Baigorrin (Nafarroa Behera) eraikitzekoa duten kirolgela, Donibane Lohizunen (Lapurdi) egin nahi duten polo kulturala, eta Baionako errugbi taldearen zelaiko harmailen berritzea. Azken horrek sortu du tentsiorik handiena, enpresa pribatu bati bi milioi euro inguruko laguntza ematea proposatu baita.

Gaztanbideren iritziz, ez dira gaiak berak problema, «egiteko manera» baizik. «Orain arte ez ginen batere jakinean: bat-batean jin dira». Oraindik ez du deliberatua zer bozkatu: «Kontra edo xuri, baina ez dut aldeko boza emanen». Zehaztu du jadanik gertatu dela enpresei laguntza ekonomikoak ematea proiektu batzuetarako, baina sekula ez halako kirol azpiegituretarako, «eta ez halako kopuruetan».

Quihillalti ere formak sortzen dio «arrangura» handiena. «Nola eraman den. Lehendakariordeekin aipatu gabe, batzordeetan, hautetsien artean eztabaidatu gabe, deliberoetan ezarria izan da. Normalki, aitzin-lanketa bat bada gaiak prestatzeko», ohartarazi du. «Hautetsi berria naiz; ez nuen uste horrela iragaten zirenik gauzak». Azpimarratu du azken urteetan zerbitzu publiko anitz «galdu» dutela barnealdean, eta, alde horretatik, ez du dudarik Baigorrikoa sostengatu behar denik, baina ez zaio iruditzen errugbi profesionaleko talde baten harmailak zerbitzu publikoa direnik.

Elkargoko komunikazio zerbitzuaren erranetan, «prozedura normala» izan dute deliberazio horiek ere, eta batzorde exekutiboan eta iraunkorrean aipatuak izan dira. Gaurko batzarrean ikusiko da zenbatekoa da hautetsien desadostasuna.


Aralar tabernan partidak gaur

Aralar tabernako mus txapelketan gaur jokatuko diren partidak dira: Joseba-Pablo/Isidro-Mikel; Jabi-Bibi/Luis-Ion; Bixente-Kepa/Felix-Jexux eta Ander-Juanita/Beloki-Andres.


Egiptoko basamortuan girotutako dokumentala, gaur

Zure abenturaren bila programaren barruan, Gilf el Kebir, Zerzuraren misterioa ikus-entzunezkoa proiektatuko dute gaztelaniaz, Fernando Odriozolak aurkeztuta. Gaur izango da, osteguna, 19:30ean Amaia Kultur Zentroan.

Egiptoko basamortua ez da egungo ibilbide sahararren barruan sartzen, agian oso urrutiko tokia izateagatik, baita Sahararako ere. Hala ere, esploratzaileen mito eta istorioez betea dago, baita fenomeno naturalez eta labar-ustekabeez ere. Cambisesen ejertzito persiarra bere areetan lurperatua geratu zen; Alejandro Magno bertako oasietara iritsi zen Amoneko orakulua kontsultatzeko; Tutankamonen kakalardo berdea erori zen espaziotik dunez osatutako itsasora; Almasy kondeak Zerzuraren misterioaren atzetik ibili zen, eta Munduko II. Gerran.


Babarrun Lehiaketako sari nagusiak, Albizturko Aramendi familiarentzat

Gure Kaiola elkarteak antolatuta, goizean ospatu da XXXII. Babarrun Lehiaketa Gastronomikoa. 28 bikotek hartu dute parte aurten, eta Trianguloa plazan aritu dira guztiak babarrunak prestatzen. Irabazleak, Juan Mari Aramendi eta Gema Aramendi anai-arrebak izan dira. Hauen atzetik, Jesus Mari Aramendi eta Sorkunde Aramendi aita-alabak sailkatu dira.

Beste urte batez, arrakasta handia izan du Gure Kaiola elkarteak antolatutako Babarrun Lehiaketa Gastronomikoak. Aurten ere, 56 pertsona aritu dira Trianguloan jarritako sukaldeetan. Horiek prestatutako babarrunak, goi mailako epaimahai batek dastatu eta puntuatu ditu ondoren. Martin Berasategi, David de Jorge, Iñaki Izaguirre, Aizpea Ohianeder, Alberto Elorza, Denisse Garcia Ayala, Juanjo Mendioroz, Patxi Baumont eta Mikel Escudero izan dira plater bakoitza aztertu dutenak.

Froga pasa ondoren, bazkariaren unea heldu da. Urtero legez, Zerkausian ia 500 herritar elkartu dira 28 bikoteen errezetak dastatzeko asmoz, eta Gure Kaiola elkarteko Jesus Gallego bazkidearen esanetan "pozgarria da urtero Zerkausia horrela ikustea. Geroz eta jende gazteagoak hartzen du parte lehiaketan, baina betikoak ikustea ere nabarmentzekoa da, gugan konfiantza izaten jarraitzen dutelako". Bazkal aurretik eta ondoren, txarangak alaitu du giroa, eta behin lanak bukatuta, sari banaketaren txanda heldu da.

Lehenik, parte hartzaile guztiei, Eroskiren eskutik, produktuez betetako saskiak banatu dizkiete. Ondoren, babarrun lakariak eta Gabonetako loteriaren zenbait zenbaki zozkatu dituzte bazkaltzera gerturatu direnen artean. Azkenik, Lehiaketako sari banaketaren txanda heldu da. Lehenik, herritar onenaren saria eman diete Babarrun Kofradiako kideek Maria Jesus Lozano eta Maialen Amonarriz tolosarrei.

Bestetik, hirugarren sailkatu diren Aitziber Palomero eta Marina Sierra donostiarrei, garaikurra eta 100 euro eman dizkiete. Bigarren sailkatu diren Jesus Mari Aramendi eta Sorkunde Aramendi albizturtarrak, garaikurrarekin eta 200 eurorekin saritu dituzte. Irabazle izendatu dituzten Juan Mari Aramendi eta Gema Aramendi albizturtarrek, 400 euro, garaikurra eta txapela bana eraman dituzte etxera.

Bikote irabazlea oso pozik geratu da egindako lanarekin, eta iaz sentsazio gazi-gozoarekin geratu baziren ere, aurten lan ederra egin dutenaren pertzepzioa zuten. Baita asmatu ere. "Babarrunak nahiko azal gogorra zuen, eta zaila izan da puntu egokia aurkitzea, baina sekretua suarekin jolastea izan da. Ezin dut gehiago esan".

Azkenik, Gure Kaiola elkarteak, Irene Caminos kirolari tolosarra zoriondu nahi izan du. Aurreko astean, Munduko Trial Txapelketan urrezko domina lortu zuen taldeka, eta gaur saski batekin omendu nahi izan dute.


Gontzal Mendibilen ‘Bagare’ kantuagaz danborradan abesteko aukera izango dute herritarrek

Zornotzako danborrada egunean ‘Bagare’ abestiaren letra ikus-entzuleen artean banatuko dute denek elkarrekin abestu dezaten.

Aurtengo danborradako nobedadeetako bat izango dela azaldu du Luciano Martinez zinegotziak. Bertaratzen direnen “inplikazio handiagoa” bilatzea dute helburu Gontzal Mendibilen eta Xeberriren abestiagaz. Ibilbidean zehar birritan joko dute eta Herriko plazan beste behin. Aurtengo danborrada uztailaren 21ean, 22:00etan, izango da eta honako ibilbidea izango du: Zelaieta zentroa, Txiki-Otaegi kalea, San Pedro, San Miguel, San Juan, Nafarroa, Ibaizabal, Gudari eta Herriko Plaza.

Aurten ohorezko danborrariaren figura sortu dutela da beste nobedadea. Danborradaren alde lan egindako pertsonei euren lana aintzatesteko modua da. Sema Gonzalez da lehenengo ohorezko danborraria. Izendapenak ez du maiztasun finkorik, baliteke urtero ez egitea.

Iaz hainbat eragile batzen dituen danborrada batzordea sortu zuten. “Danborradari indar eta aupada berri bat ematea zen helburua”, azaldu du Luciano Martinez zinegotziak. Joe Gonzalezek hartu zuen zuzendari kargua. Danborradaren eguna zein ibilbidea moldatu eta pieza berri bat ere jo zuten. “Iazko aldaketek harrera ona jaso zuten, bai batzorde barrutik eta bai kanpotik jasotako iritzien arabera”, gogoratu du Martinezek.

Danborrada txikia

Uztailaren 20an, ostegunean, 18:00etan, Danborrada Txikiaren ibilbidea egingo dute: Zelaieta zentroa, Gudari kalea, San Miguel, San Juan, Gregorio Mendibil, Konbenio, Karmen, Luis Urrengoetxea, Larrabide, Karmen eta Zelaieta parkea.


Iraurgi saskibaloiko neskek piztuko dute San Joan sua

Bihar, hilak 23, San Joan bezpera izango da, eta urtero bezala, San Joan sua piztuko dute Balda plazan. Aurten, sua pizteko ohorea Iraurgi Saski baloiko "Zurt Taberna ISB" nesken taldeak izango du.

Taldean hiru azkoitiarrek jokatzen dute: Intza Lizarazu, Maite Lizarazu eta Aitziber Besgak, eta horiek izango dira sua piztuko dutenak, euren taldearen babesean, Udaleko ordezkariekin batera.

Taldeak lorpen handiak eskuratu ditu aurtengo denboraldian, eta maiatzean LF-2 mailara igotzea lortu zuten.

Sua piztu aurretik, 19:30ak inguruan, Xabier Munibe Ikastola eta Floreaga Ikastetxeko KANDIOLA dantza taldea eta Bizkargi Dantza Taldearen emanaldia izango da. Horrez gain, Musika Bandaren Kalejira ere izango da. Eta Balda Plazan 22:00etan suaren piztuera, Sahatsa Dantza Taldea, Iraurgi Abesbatza, Parrokiko Abesbatza eta Azkoitiko Musika Bandaren laguntzarekin. Ondoren, Musika Eskolako Dantza Taldeak "VII. Zatoz Dantzara Balda Plazara" emanaldia eskainiko du.

Zurt taberna ISB. / Argazkia: isb.eus